text:
Ingi Samuelsen
19.06.2015 - 12:16
Tíðindi > Samfelag & Politikkur > Landspolitikkur
- Ein veljarakanning burtur úr vón og viti var við til at órógva valstríðið hesaferð. Tað er ótrúligt, at Kringvarp Føroya, Rás 2 og Sosialurin tóku veljarakanningina frá Fynd í álvara, tá hon so týðulig var skeiv.
Soleiðis sigur annar av sigursharrunum í gjár, Sjúrður Skaale, sum varð afturvaldur á fólkating á Javnaðarlistanum.
Í samrøðu við Rás 2 fyri løtu síðani hevði hann hvassan kritikk av veljarakanningini, sum varð kunngjørd tveir dagar fyri valið.
- Ein og hvør kann síggja, at tað passar ikki, at einans 7 prosent av veljarunum ikki fóru á val. Tá hetta talið er so nógv við síðuna av, so sigur tað seg sjálvt, at tað eisini ávirkar hini tølini, segði Sjúrður Skaale, sum finst harðliga at, at ein kanning, ið kallar seg vísundaliga, varð tikin í álvara, sum hon gjørdi.
Kanningin vísti Sambandsflokkurin var tryggur, og at Javnaðarflokkurin var hóttur av Tjóðveldi. Tað seinna passaði, men spádómurin av Sambandsflokkurin passaði ikki.


c: text/html

text:
1988
1988 var eitt skotár, ið byrjaði á einum fríggjadegi eftir tí gregorianska kalendaranum. árið er nummar 1988 eftir Kristi føðing, ár 988 í øðrum ártúsund, ár 88 í 20. øld, og ár níggju í 1980-árunum.
Í 20. øld, er árið 1988, tað árið, ið hevur flestar romenskar bókstavir (11).
1988 var eitt eyðkent á í byrjan internetsins. Hetta var árið fyrsti kendi telduvirusin spratt upp, betur kendur sum Internetormurin 1988. Fyrsta varandi leinkjan var gjørd ímillum USA (NSFNET) og Evropa (Nordunet). Somuleiðis var eisini fyrsta internetbaseraða kjatt protokollin, ið kallaðist Internet Relay Chat. Hugtakið "Heimsvevurin" var tosað um fyri fyrstu ferð í Evrpeisku granskanarnevndini fyri kjarnorku (CERN) Í 1988.
Sovjetsamveldið byrjar sína umfatandi umlegging til blandingsbúskap í byrjan 1988, og byrjar harvið at falla. Jarntjaldið byrjar at brotna niður í 1988, tá Ungarn loyvir fríari ferðing til vesturs.
Altjóða Heilsustovnurin byrjar verkætlan sína, ið skal útrýma polio.
Innihaldsyvirlit
Hendingar[rætta | rætta wikitekst]
- 1. januar - Serforsorgin verður yvirtikin sum føroyskt málsøki.
- 2. januar - Sovjetsamveldið byrjar umlegging av búskapi sínum (perestroika).
- 13. januar - Forseti Kina, Chiang Ching-kuo andast, og varaforsetin, Lee Teng-hui gerst forseti.
- 15. januar - Ísraelskir løgreglumenn og palestinsk mótstøðufólk fara til hendurs í Jerusalem. Fleiri løgreglumenn, og í tað minsta 70 palestinar koma til skaða.
- 26. januar - Longst koyrandi Broadway leikur nakrantíð, Phantom of the Opera, hevur sína fyrstu sýning í New York býi.
- 13. - 28. februar - Vetrar-OL verður hildið í Calgary, Alberta, Kanada.
- 17. februar - Bumba brestur uttanfyri First National Bank í Oshakati í Namibia. 27 lata lív og 70 taka skaða.
- 25. februar - Grunnlóg "Sætta lýðveldi Korea" verður sett í verk.
- 3. mars - Bretski politiski flokkurin, Liberal Democrats verður settur á stovn.
- 13. mars - Seikan tunnillin opnar fyri tokferðslu í Japan, og gerst heimsins longsti (58.85 km) og dýpsti undirsjávartunnil heilt til 2016.
- 16. mars - 3 menn lata lív og 70 taka skaða í einum byrsu og granatálopi í Belfast, Norðurírlandi. Álopið hendir í jarðaferð hjá trimum IRA limum, ið vóru dripnir á Gibraltar fyrr í mánaðinum.
- 17. mars - Avianca flogfar frá Kolumbia dettur niður í fjøllini tætt við venesuelanska markið, og hevur við sær at 143 lata lív.
- 18. mars - Tokyo Dome, kenda ítróttar- og baseballmiðstøðin í Tokyo opnar fyri almenninginum.
- 24. mars -
- Ísraelski Mordechai Vanunu verður dømdur í 18 ára fongsul, eftir at hava uppgivið kjarnorkuprogramm Ísraels til blaðsins Sunday Times.
- Fyrsta McDonalds matstovan opnar í einum kommunist riknum landi, tá matstovan opnar í Beograd í Jugoslavia. Í 1989 opnar ein afturat í Budapest, og í 1990 opna tvær í Kina.
- 25. mars - Fyrsta mótstøðugongan av mongu í 1980-árunum, verður hildin í Bratislava, Slovakia ímóti Kekkoslovakisku sosiolistastjórnini.
- 28. mars - Atlantsflog flýgur sín fyrsta túr millum Føroyar og Danmark.
- 29. mars - Afrikanski tinglimurin, Dulcie September verður myrdur í París.
- 5. apríl -
- Atli P. Dam verður valdur til løgmann í Føroyum.
- Kuwait Airways flogfar verður rænt ávegis frá Bangkok, Tailandi til Kuwait. Flogrænaranir krevja at 17 Shiite muslimskir fangar í Kuvait verða leyslatnir. Kuvait noktar, og hetta hevur við sær eitt 16 daga flográn, ið fevnir um 3 heimspartar. Tvey ferðafólk lata lív áðrenn ránið endar.
- 10. apríl - Seto brúgvin í Japan opnar fyri ferðslu.
- 11. apríl - Filmurin The Last Emperor hjá Bernardo Bertolucci vinnur níggju Oscars-virðislønir.
- 12. apríl - Fyrverandi poppsangarin Sonny Bono gerst borgastjóri í Palm Springs, Kalifornia, USA.
- 14. apríl - Sovjetsamveldið lovar at trekkja ein part aftur av hermonnum sínum í Afganistan.
- 20. apríl - Longsta flográn í søguni tekur enda, tá ferðafólk Kuwait Airways verða endiliga leyslatin av ránsmonnunum.
- 28. apríl - Eitt Aloha Airlines flogfar missir ein stóran part av taki flogfarsins, ímeðan tað flýgur, og tað hevur við sær at ein letur lív.
- 30. apríl -
- World Expo 88 opnar í Brisbane í Avstralia.
- Céline Dion vinnur Eurovision Song Contest fyri Sveis við lagnum "Ne partez pas sans moi".
- 8. mai - François Mitterrand verður endurvaldur forseti Fraklands 7 ár framm.
- 15. mai - Sovjetski herurin trekkir seg aftur úr Afganistan aftaná 8 ár í landinum.
- 16. mai - Ein amerikonsk gransking leggur fram at vanabindandi evnini í nikotini líkjast teimum í heroini og kokaini
- 24. mai - Lóg, ið bannar upphevjan av samkyndleika í skúlum, (outlawing promotion of homosexuality in schools) kemur ígjøgnum í tinginum í Bretlandi.
- 27. mai - Microsoft útgevur Windows 2.1.
- 31. mai - Ronald Reagan, Forseti USA, tosar framman fyri 600 háskúlalesandi í Moskva, á ferð síni til Sovjetsamveldisins.
- 10. - 14. juni - 100.000 mótstøðufólk byrja at syngja um kvøldanar í Tallin í Estlandi. Mótstøðugongan fær navnið "Syngjandi Kollveltingin".
- 11. juni - Stór konsert verður hildin á Wembley Stadium í London, til heiðurs 70 ára føðingardegi fongslaða Nelson Mandela.
- 14. juni - Eldur tekur seg upp í Montana beint norðanfyri mark tjóðgarðsins Yellowstone Park. Hetta hevur við sær at umleið 3.000 km2 , ella umleið 35% av garðinum brennur, áðrenn sløkkiliðsfólk fær tamarhald á eldinum seint í september.
- 23. juni - NASA vísindamaðurin James Hansen boðar amerikanska senatinum frá, at menniskjagjørd upphiting av øllum jarðarknøttinum (global warming) er byrjað.
- 25. juni - Niðurlond vinna Sovjetsamveldið 2-0, og gerast evropameistarar í fótbólti 1988.
- 26. juni - Air France flogfar dettur niður í trøini við enda flogbreytarinnar, í eini lýsingarflogferð í Fraklandi. 3 ferðafólk lata lív.
- 27. juni - Tvey tok smella saman á Gare de Lyon tokstøðini í París, og hevur tað við sær at 56 lata lív og 57 taka skaða.
- 3. juli -
- Fatih Sultan Mehmet brúgvin í Istanbul stendur liðug, og gerst seinna bindiliðið í millum Evropa og Asia yvir Bosporus-strætið.
- Flogfar frá Iran Air verður av óvart skotið niður av eini amerikanskari missil. 290 fólk, ið vóru umborð, lata lív.
- 6. juli -
- Piper Alpha boripallurin í Norðsjónum verður oyðilagdur av eldsbruna og spreingingum. Hetta hevur við sær at 165 oljuvinnandi og 2 bjargingarfólk lata lív. 61 starvsfólk yvirliva vanlukkuna.
- Sjúkrahúsrusk skolar upp á strendur New York, harímillum sproytur við møguligari AIDS smittu. Seinni verða eisini funnið sjúkrahúsrusk á strondum Coney Island, Brooklyn og í New Jersea. Hetta hevur við sær at fleiri strendur New York verða lukkaðar fyri almenninginum mitt í heitasta skrásetta sumri í Norðeysturamerika.
- 31. juli - 32 fólk lata lív, og 1.674 taka skaða tá ein brúgv í ferjuterminalinum Sultan Abdul Halim fellur í Butterworth í Malaisia.
- 8. august - 8888 uppreisturin: Fleiri túsund mótstøðufólk verða dripin í Burma, nú Myanmar, í eini mótstøðugongu í móti stjórnini.
- 11. august - Al-Qaeda verður stovnað av Osama bin Laden.
- 17. august - Forseti Pakistan, Muhammad Zia-ul-Haq og sendiharri USA í Pakistan, Arnold Lewis Raphel, lata lív í flogvanlukku nær Bahawalpur.
- 19. august - Vopnahvíld byrjar í Iran-Irak krígnum.
- 20. august - Iran-Irak kríggið endar. Mett verður at umleið ein millión mans hava latið lív í krígnum.
- 21. august - Nepal-India markið verður rakt av hørðum jarðskjálvta, ímillum 709 og 1.450 fólk lata lív, og fleiri túsund taka skaða.
- 25. august - Eldur tekur seg upp í Lisboa í Portugal, og oyðileggur part av elsta parti býarins.
- 26. august - "Terminal maðurin" Mehran Karimi Nasseri avger at vera verandi á franska De Gaulle flogvøllinum í París. Hann verður verandi har til 1. august 2006.
- 28. august - 75 fólk lata lív, og 346 taka skaða, tá trý krígsflogfør smella saman, og eitt teirra dettur niður á áskoðaranar, í einari flogsýning í Týsklandi.
- 11. september - Syngjandi kollveltingin: 300.000 mans syngja fyri tjóðveldi í Tallin í Estlandi.
- 12. September - Ódnin Gilbert ger stóran skaða í Jamaika.
- 17. september - 2. oktober - Summar-OL verður hildið í Seoul í Suðurkorea.
- 5. oktober -
- Ófriður tekur seg upp í Alger í Algeria ímóti stjórnini. Tann 10. oktober hava 500 fólk latið lív í ófriðinum.
- Kilianski einaræðisharrin Augusto Pinochet missir valdið í Kili. Hann kemur aftur til valdið í 1990.
- 19. oktober - Stóra Bretland bannar allar útvarps- og sjónvarpssamrøður við IRA limir. BBC sleppir sær undan regluni við at nýta sjónleikarar í samrøðunum.
- 27. oktober - Ronald Reagan avger at bróta niður amerikonsku sendistovuni í Moskva, orsakað av tólum til avlurtan, ið finnast í strukturi bygningsins.
- 30. oktober - Ayrton Senna gerst Formula 1 vinnari fyri fyrstu ferð, tá hann vinnur kappingina 1988 Japanese Grand Prix.
- 2. november - Fyrsti telduvirusin, Morris ormurin, ið er skrivaður av Robert Tappan Morris, verður sendur frá Massachusetts Institute of Technology í USA.
- 3. - 5. november - Fleiri túsund suðukoreansk lesandi mótmæla fyrrverandi forsetanum Chun Doo-hwan.
- 8. november -
- Løgtingsval í Føroyum
- Forsetaval í USA: George H. W. Bush verður valdur framum Michael Dukakis. Bush gerst samstundis fyrsti sitandi varaforseti, ið verður valdur til forseta í USA.
- 13. november - Mulugeta Seraw, etiopskur løgfrøðilesandi í Portland í Oregon, verður sligin til deyða av limum Neo-Nazi bólksins East Side White Pride.
- 18. november - Ronald Reagan, forseti USA. undirskrivar lóg, ið gevur deyða revsing til narkohandlarar.
- 21. november - Ted Turner keypir Jim Crockett Promotions, og broytir tað til World Championship Wrestling (WCW).
- 23. november - Fyrrverandi forseti Suðurkorea, Chun Doo-hwan, biður opinberliga um umbering fyri spillingu hansara, imeðan hann sat sum forseti, og boðar frá at hann fer í útlegd.
- 1. desember -
- Carlos Salinas de Gortari tekur yvir sum forseti Meksiko.
- Fyrsti altjóða AIDS-dagurin verður hildin.
- 2. desember -
- Benazir Bhutto gerst forsætisráðharri Pakistan, og samstundis fyrsta kvinnuliga leiðari av einum Islamstýrdum stati.
- Meldurhvirla (Cyclon) í Bangladesj hevur við sær at 5 milliónir mans verða heimleys, og fleiri túsund lata lív.
- 7. desember -
- Jarðskjálvti í Armenia hevur við sær at næstan 25.000 lata lív, 31.000 taka skaða, og 400.000 gerast heimleys.
- Syngjandi kollveltingin: Estiskt tekur yvir frá russiskum sum alment mál Estlands.
- 12. desember - Tokvanlukka í London hevur við sær at 35 lata lív og 132 taka skaða.
- 20. desember - ST undirskrivar sáttmála í sambandi við bardagan í móti rúsevnum og narkohandlarum.
- 21. desember -
- Pan-Am flogfar dettur niður yvir skotska býin Lockerbie, tá ein bumba brestur umborð. 259 ferðafólk og starvsfólk umborð umframt 11 fólk, sum eru niðri á landjørðini, lata lív.
- Kolandi ódn herjar í Føroyum og ger stóran skaða kring alt landið. Ódnin verður kend sum "Jólaódnin í '88". Í desember 2013 vísir Kringvarpið eina sending um Jólaódnina frá 1988, har tey vísa myndir og filmsbrot frá ódnini. Tosað er eisni við fólk, ið hevði mist hús teirra, bæði tá og 25 ár seinni.
Ókendar dagsetningar[rætta | rætta wikitekst]
- TAT-8, fyrsti transatlantiski telefon kápulin, ið nýtir ljósleiðarar, verður liðugur. Hetta hevur við sær støðugari samband ímillum amerikanska og evropeiska internetið.
- Nær árskiftinum verður tað fyrsta ordiliga og opinbera internet sambandið, tá samband fæst ímillum Princeton, New Jersey og Stokkhólm í Svøríki.
- Tim Berners-Lee tosar um ætlanir sínar, sum enda við at gerast heimsvevurin (world wide web), tá honn tosar í CERN.
- Hitabylgja í USA hevur við sær ímillum 4.800 og 17.000 mans lata lív, og fleiri økir brend í hitanum.
- Sum Sovjetsamveldið byrjar at fella, veksur russiska mafian.
- The Communist Party of Britain verður sett á stovn í Stóra Bretlandi.
Ítróttur[rætta | rætta wikitekst]
Fótbóltur[rætta | rætta wikitekst]
- 24. august - Ísland-Føroyar 1-0 (1-0) á Akranesi, vinardystur.
Føðingar[rætta | rætta wikitekst]
- 9. februar - Lotte Friis, danskur svimjari
- 20. februar - Rihanna, barbadisk songkvinna
- 24. februar - Levi Hanssen, føroyskur fótbóltsleikari
- 27. mai - Birkir Bjarnason, íslenskur fótbóltsleikari
- 6. juli - Yohan Borðoy, føroyskur fótbóltsleikari
- 13. august - MØ, donsk songkvinna
- 6. november - Thomas Neuwirth, eysturríkiskur sangari
- 7. november - Jonas Flindt Rasmussen, føroyskur fótbóltsleikari
- 14. november - John Hansen, føroyskur fótbóltsleikari
Andlát[rætta | rætta wikitekst]
- 3. mars - Jóannis Kristiansen, føroyskur listmálari (f. 1918)
- 7. mars - Divine, amerikanskur sjónleikari og sangari (f. 1945)
- 10. mars - Andy Gibb, bretskur tónleikari (f. 1958)
- 16. oktober - Christian Matras, føroyskur yrkjari (f. 1900)

robotstxt: allowed

filter: keep


text:
Orð: John H. Yates
Lag: Matthew Lindsay McPhail
Týtt: Victor Danielsen
1. Hvør kær mínum hjarta hin søgan tó er,
hitt orðið, sum altíð er nýtt,
tó ótaldar tungur tað talaðu her,
hitt orð, sum ger hjarta mítt frítt!
Niðurlag:
Hitt orðið, sum altíð er nýtt,
tó talað so mangan og títt,
hin søga so kær
førir Himmalin nær –
hitt orðið, sum altíð er nýtt.
2. Hin søga kom til mín, tá bundin eg lá
í iva, í ræðslu, í synd;
sum eingil av Himli hon kom til mín tá,
gav sjón mær í eyguni blind.
3. Hon kemur til mín, tá ið freisting er nær,
og fella er sett fyri meg,
hon leiðir til klettin, sum bjargaði mær,
hin klett, sum er hægri enn eg.
4. Og tyngir meg sorgin, og eigur mítt høvd
ein stein bert at hvíla seg á,
hin søga meg uggar við lívgandi rødd,
og blómur ber oyðimørk tá.


text:
Skrivstovulærlingur til Svend Krosstein
P/F Svend Krosstein leitar eftir lærlingi, ið brennur fyri avbjóðingum innan handilsyrkið.
Skrivstovulærlingur
Vit leita eftir tær sum hevur hug at royna eina spennandi og avbjóðandi skrivstovuútbúgving.
Í lærutíðini fært tú innlit og upplæring innan bókhald, keyp og sølu, fyriskipan og øðrum skrivstovuarbeiði, har góðir møguleikar eru fyri persónligari menning í einum vælvirkandi arbeiðsumhvørvi.
Hevur tú FHS er lærutíðin 3 ár og hevur tú HH er lærutíðin 2 ár.
Lønin er sambært galdandi sáttmála við S&K.
Um teg
Tú hevur HH ella FHS prógv. Tú hevur góð samstarvsevnir, ert ágrýtin og dugir væl at arbeiða sjálvstøðugt.
Umsóknarfreist
Umsóknarfreistin til starvið er fríggjadagin 22. desember 2017.
Starvið verður sett skjótast tilber.
Fleiri upplýsingar kunnu fáast við at venda sær til Niklas Samuelsen, tlf. 344691, teldupostur niklas@krosstein.fo.
Umsóknir við prógvum og C.V. skulu sendast til niklas@krosstein.fo ella:
P/f Svend Krosstein
Falkavegur 6
Postboks 3229
110 Tórshavn
Viðmerk: Starvsumsókn
Um okkum
P/F Svend Krosstein er ein fyritøka í støðugari menning og við okkara 23 dugnaligu starvsfólkum, bjóða vit skjóta og góða tænastu til okkara viðskiftafólk um alt landið. Sum størsti HVS handil og heilsøla í landinum, veita vit tilfar, tænastur og ráðgeving innan grøna orku, vatnveiting, hitaverk, sanitet og ventilatión. Harumframt hava vit eitt stórt úrval av veiðireiðskapi til brúks á sjógvi og landi.


text:
Ynskir tú at verða dagførd/ur við tíðindaskrivi?
Vit hoyra javnan, at limir okkara ikki síggja tiltøk og annað, sum vit leggja út á heimasíðuna og Facebook. Orsøkin til hetta á Facebook er, at Facebook bólkar eru treytaðir av likes, at fólk viðmerkja/deila og at vit gjalda fyri at fleiri fólk síggja postar okkara. Tað er sostatt verri at røkka fleiri fólk, um omanfyrinevndu dømir ikki eru lokin.
Tó eru ráð fyri hesum, tí tú hevur møguleika at fáa øll viðkomandi tíðindaskriv í teldupostkassan.
Fyri at skráseta teg sum haldara av tíðindaskrivinum skal tú skrulla heilt niður á síðuni og tilmelda teldupost tín undir TÍÐINDASKRIV.


text:
Tróndur Arge 08.01.2011 (21:48)
Cieslewicz til B36
Lukasz er als ikki ókunnugur við føroyskan fótbólt. Pápi hansara, Robert, var millum annað við til at vinna FM við VB í 2000, og Lukasz spældi eisini við yngru deildunum hjá VB í fleiri ár.
16 ára gamal fór hann til Brøndby, og seinastu trý árini hevur hann spælt við Hvidovre.
Nú verður tað tó í B36, at hann fer at spæla, og sjálvur sigur Lukasz, at hann gleðir seg at sleppa í hvítu troyggjuna.
- Fyri meg er talan um røttu løtuna at koma til føroyskan fótbólt. Persónliga strembi eg altíð eftir at vinna, og tí stendur FM-heitið við B36 ovast á listanum yvir míni persónligu mál. Hartil havi eg eisini møguleika at spæla á føroyska landsliðnum, og tað er ein møguleiki, sum altíð hevur tiltalað meg, sigur Lukasz, sum eisini hevur verið partur av pólska u-landsliðsarbeiðnum.
- Í aðrar mátar vóni eg, at eg eisini kann geva felagnum nakað. B36 er í ferð við at byggja eitt nýtt lið upp, og hóast eg eri 23 ár, so haldi eg, at eg havi nakrar royndir, sum eg kann geva frá mær. Ikki minst, tí eg havi livað og spælt sum yrkisspælari, og tí kenni tey krøv, sum verða sett um kostvanar, venjingar og livimáta sum heild, sigur Lukasz.
Sum spælari kann Lukasz røkja flestu framrættaðu pláss á vøllinum, men sjálvur trívist hann best sum fremsti partur av sentrala miðvøllinum. Hann er sterkur, hampuliga skjótur, og so hevur han
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Orð og lag: Jákup Eli Joensen
Eg eti karry pá breyð, og eg líðið onga neyð
eg havi mat, og at drekka inni í køliskápinum
og tá ið klokkan er nógv, tá má eg minnast til mítt prógv
so eg kann sleppa inn, og drekka so nógv eg vil
Og tá ið eg vakni um morgunin, tá er kaffi stadivekk heitt
eg troysti mær ikki út um at roykja, tí at eg eri bert í berum undirbuksum
Eg eti karry pá breyð, og eg líðið onga neyð
eg havi mat, og at drekka inni í køliskápinum
og tá ið klokkan er nógv, tá má eg minnast til mítt prógv
so eg kann sleppa inn, at drekka so nógv eg vil
Og tá ið deyðin er nær, tá skal eg búgva uppi har
har sum sangur, og dansur ljóðar í alla nátt
tá skal eg prógva ein dag, at eg havi Kurt Cobain sæð
tá minkar kirkjan, og rætta trúgvin neyvan finst
tá minkar kirkjan, og rætta trúgvin neyvan finst
tá minkar kirkjan, og rætta trúgvin neyvan finst


text:
Heimasjúkrarøkt fevnir um sjúkufyribyrging, sjúkrarøkt, endurmenning, uppsøkjandi arbeiði og almenna heilsuvegleiðing. Endamálið er at fyribyrgja sjúku, stimbra sálarligu og likamligu heilsu og trivna borgarans, endurmenna mistan førleika, stimbra møguleika hins einstaka at klára seg sjálvan og veita røkt og umsorgan.
Heimasjúkrarøkt er ókeypis og umfatar borgarar í øllum aldri, bæði í mun til bráðkomna og kroniska sjúku. Sjúkrarøktin verður veitt í ambulatorii, heima hjá borgaranum ella á bústovni.
Avgerð um at veita sjúkrarøkt verður tikin við støði í eini fakligari meting.
Um einum tørvar sjúkrarøkt ber til at venda sær til Roðan á tlf 478200, yrkadagar millum 10-15 ella senda umsóknarblað, sum fæst niðast á síðuni.
Deildarleiðari er Kristbjørg Toftegaard, sjúkrarøktarfrøðingur


text:
Lýsing
Uppgávurnar hjá KT Landsins:
KT Landsins hevur um hendi uppgávuna at samskipa og miðsavna KT hjá landsins stovnum. KT Landsins veitir landsins stovnum felags KT-undirstøðukervi, nevnt Landsnet. Tað eru í dag 56 stovnar, sum tilsamans hava áleið 2.300 brúkarar og 1.500 teldur, sum brúka Landsnet.
Tænasturnar í Landsneti eru:
- hýsa og reka servarar og net
- seta upp brúkarateldur
- umsita grundleggjandi lisensir til brúkarateldur
- veita brúkarum hjálp
- brúkaraumsiting
Starvsinnihald
Sum lærlingur skalt tú hjálpa at reka Landsnet. Talan verður um uppgávur við bæði hard- og software og innan net. Tað er týdningarmikið, at tú ert fyrikomandi og leggur dent á at veita góða tænastu.
Førleikar
Tú skalt hava lokið fráfaringarroynd fólkaskúlans og hava áhuga í KT. Harumframt er tað ein fyrimunur at duga enskt, tí brúkaravegleiðingar og skúlatilfar ofta er á enskum.
Setanarviðurskifti
Starvið verður sett sambært sáttmála millum Starvsmannafelagið og Fíggjarmálaráðið. Tað er lønt í 3. lønarflokki. Fyrstu seks mánaðirnar er lønin kr. 11.592,34 um mánaðin, næsta árið kr. 13.910,80 um mánaðin og síðsta árið kr. 16.229,27 um mánaðin. Eftirlønin er 15%.
Talan er um útbúgvingina, sum á donskum eitur IT Supporter. Lærutíðin er 2 ár og 6 mánaðir, og skúlagongdin er í Danmark.
Umsókn
Umsókn við prógvum og møguligum viðmælum skal verða send til starv(at)gjaldstovan.fo ella í brævi til Gjaldstovuna, Kvíggjartún 1, Boks 2009, 165 Argir
Meiri kunning um starvið fæst við at venda sær til Birgir av Steinum deildarstjóra, á tel. 792499 ella í tposti birgir(at)gjaldstovan.fo
Umsóknarfreistin er fríggjadagin 28. september kl. 10.00.
Gjaldstovan er skipað í trý høvuðs- øki: KT Landsins, Løn & Bókhald Landsins og Talgildu Føroyar.
Vit eru áleið 60 starvsfólk á Gjald- stovuni og 9 teirra á KT Landsins. Vit húsast í Albert Hall á Argjum. Vit hava góða kantinu, har døgurði kann keypast dagliga. Vit leggja dent á, at starvsfólk trívast og mennast.
Vit skipa javnan fyri fakligum og sosialum starvsfólkatiltøkum.
Tú fert at starvast í einum fram- fýsnum umhvørvi saman við dugna- ligum og ágrýtnum starvsfeløgum.


text:
Sverri Egholm
07.01.2015 - 04:39
Tíðindi > Lóg & Landaskil > Eldsbruni
Tað var í gjárskvøldið at eldur kom í maskinrúmið á russiska trolaranum North Ocean, sum lá 90 fjórðingar í ein útsynning sunnan úr Suðuroynni.
Brimil og Teits var skjótt hjá skipinum og seks fólk vórðu flutt umborð á føroyska sjóverjuskipið og tólv á danska sjóverjuskipið.
Vakthavandi á MRCC-støðini upplýsir í kvøld fyri heimasíðuni in.fo, at Brimil og North Ocean í løtuni eru staddir eystan úr Akrabyrgi og verða á Havnini um midnáttarleitið.
Sambært in.fo er tað óvist, um eldur umborð á North Ocean er sløknaður ella ikki, so sløkkiliðið er til reiðar tá skipið leggur at á Havnini.
14 mans eru eftir umborð á russiska trolaranum North Ocean.
Les eisini: Myndir: Manningin umborð á North Ocean verður bjargað
Les eisini: Brimil: Sleipið gongur væl við 8 míla ferð


text:
Tiltakið hjá Alzheimersfelagnum í Skúladeplinum í Hovi 25. apríl var sera væl eyðnað. Uppmøtingin var so ovurhonds góð, millum 80 og 90 fólk vóru møtt. Har vóru fólk við demenssjúkum, avvarðandi, starvsfólk innan demensøkið og kommunalpolitikarar.
Skráin var henda:
- Vælkomin og kunning um Alzheimerfelagið
- Kunning um Demensklinikkina
- Kunning um tilboðini, Bú- og Heimatænastan í Suðuroy bjóðar fólki við demenssjúkum, og hvøjum ætlanum arbeitt verður við.
- Avvarðandi segði sína søgu
- Tónleikur
Síðan var orið frítt, og har komu fleiri spurningar og viðmerkingar.
Vit kunnu staðfesta, at demensøkið i Suðuroy er í góðum hondum. Arbeitt verður við at skipa Suðuroynna sum eitt demensvinarligt samfelag.
Í næstu framtíð verður skipað fyri undirvísing og vegleiðing fyri avvarðandi, og ætlanir eru um at undirvísa m.a.
- starvsfólki innan sjúkrahúsverkið,
- starvsfóki innan banka- og handilsvinnuna,
- skúlaungdómum, og
- um stutta tíð verða tveir viðkomandi faldarar bornir í hvørt hús í Suðuroy
Samanumtikið var tiltakið sera væl fyriskipað av fólki á staðnum. Alzheimerfelagið vil við hesum takka so hjartaliga Bú- og Heimatænastuni, demenssamskiparunum, Skúladeplinum í Hovi og Suðuroyarportalinum fyri beinasemi og hjálpsemi. Ein serlig tøkk til John í Skemmuni, ið segði sína søgu sum avvarðandi, og fyri góðan sang og tónleik frá Sveini í Prestgarði.


text:
Lýsing
Hevur tú eyga fyri smálutum?
Tak lopið og gerst lærlingur í Flying Tiger í SMS Vilt tú hava tingini at vera líka um í gjár ella fyrradagin, so er eingin grund at gerast lærlingur hjá okkum.
Vit elska at venda øllum á høvdi, so alt verður óvantað. Tað skal vera stuttligt og avbjóðandi, og vit vilja gera heimin eitt betri og glaðari stað at vera í. Tað skal vera stuttligt at vera í handlinum, ikki bara fyri kundan, men eisini fyri øll sum arbeiða her.
Tað merkir, at tú mennir teg persónligani og fakligani alla tíðina.
TÚ MÁST VERA:
Ágrýtin, fyrikomandi og álítandi. Sum lærlingur fart tú kunnleika innan øll øki í smáhandli. Tað mesta av lærutíðini verður í handlinum.
Í lærutíðini eru 8 skúlavikur, sundurbýttar í 8 partar, sum vera á serskúla saman við Flying Tiger lærlingum í Danmark.
Treytirnar fyri at søkja eru, at tú hevur FHS ella eina miðnámsútbúgving.
Um tú heldur, at tú er tann rætti til okkum, ella kennir tú onkran, sum kundi verið tað?
Send so eina umsókn til: TIGER SMS Á Trapputrønni Boks 379 FO 100 Tórshavn Ella á mail: fo101sm@tiger-stores.fo
Meira fast at vita um starvið við at ringja og spyrja eftir Kristiannu á Túgvu, tlf. 501010 Umsóknarfreistin er 31. januar 2018 Starvið verður sett skjótast gjørligt.


text:
Jógvan Hugo Gardar
27.12.2015 - 16:53
Føroyskur laksur hevði, saman við skotskum laksi, ein stóran fyrimun á USA-marknaðinum í nógv ár, tí norskur laksur meir ella minni var útistongdur av marknaðinum. USA setti í verk ein tollmúr mótvegis norskum laksi, sum gjørdi at millum annað føroyskir alarar kundu byggja upp sín marknav í USA í frið og náðum. Nú er norskur laksur aftur at fáa í USA, men hann kappast ikki við føroyska laksin, ið yvirhøvur endar á matstovum og í handlum sum selja laks og annan mat í dýrara enda.
USA-marknaðurin er minkavur nakað frá 2014 til 2015 fyri føroyskan laks. Orsøkirnar eru fleiri, millum annað at russiskir keyparar hava bjóða av.
Frá januar til oktober í ár hava føroyskir alarar sent knøpp 10.000 tons av laski til USA, samanborið við 12800 tons sama tíðarskeið í 2014.
Í 2014 rindaðu amerikanarar í meðal 44,18 krónur fyri kilo av førouyskum laksi, meðan meðalprísurin frá januar til oktober í ár hevur verið 47,18 krónur.


text:
Bátafelagið á Bakka, á Glyvrum, fer leygardagin 29. mai, frá kl 14:30 at skipa fyri einum almennum, ókeypis, familjudegi, við bátahylin á Glyvrum.
Vit tendra nakrar stórar grillir, og so kunnu tey vitjandi hava okkurt gott við sær at leggja á, so sum kjøt, pylsir, búffar o.t.
Bátafelagið setur stórt tjald upp á økinum við felagsneystið, har søla av kaffi, te, køku, sunkist og góðgæti fer fram. Eisini verður søla av lutaseðlum við 7 góðum vinningum á, sum drigið verður um millum kl 19 og 20.
Eftir kl 17 verður felagssangur við harmoniku og gittara fylgispæli í tjaldinum.
Børnini fáa høvi til at rógva sær ein túr í árabátum, í bátahylinum. Onkur vaksin er við í bátinum eisini.
Bátafelagið á Bakka bjóðar øllum at vera sera vælkomin. Tey sum koma við báti, hava góðan møguleika fyri at liggja væl við bátabrúgvarnar. Til tey sum koma við bili, har eru nógv parkeringspláss á havnalagnum á Bakka.
Fleiri gestir koma, hugnaligari verður tað, tí ynskja vit so nógv vitjandi sum møguligt til okkara tiltak.
Við bátakvøðu
Bátafelagið á Bakka, Glyvrar


text:
Gavrilo Princip (serbiskt: ГaBpилo ПpиHцип, 25. juli 1894 - 28. apríl 1918) var ein bosniskur serbi, sum drap eysturíkska-ungarska trúnarvingan, Franz Ferdinand og konu hansara, Sofiu, sum var hertuginna av Hohenberg og var við barn, tá morðini vóru framd.
Gavrilo varð føddur í einari bygd sum eitur Oblijaj, foreldur hansara, vóru Petar, ið var postmaður, og mamman Marija. Gavrilo Princip hevði 8 beiggjar, 6 av teimun doyðu av sjúkum. Foreldur hansara høvdu ikki nokk av pengum til at hava hann hjá sær, so tey sendu hann til ein eldri beiggja, ið búði í Zagreb, sum nú er høvuðsstaðurin hjá Kroatia. Í 1912 fór Gavrilo Princip í mótmælisgongu ímóti Sarajevo, hetta hevði við sær, at hann bleiv koyrdur úr skúlanum, sum hann gekk á. Hildið verður at tað var Gavrilo Princip, ið var grundin til at fysti veraldarbardagi byrjaði. Hetta komst av, at hann drap eysturríkska trúnarvingin Franz Ferdinand og konu hansara, Sophie. Morðini fóru fram hin 28. juni í 1914. Gavrilo Princip og viðhaldsmenn hansara vóru tiknir av serbiska herinum.


text:
Hans Laksá og JANUAR hava fingið 100.000 krónur í bót, men halda seg ikki hava gjørt nakað skeivt.
Upplýst verður ikki nærri í tíðindaskrivinum, sum Hans Laksá í morgun hevur sent miðlunum, hvør fyritøkan er, sum brotið er framt samanvið.
Men sagt verður, at talan er um virki sum er fevnt av reglunum í roknsksaparlógini sum gera, at sami grannskoðari ikki bæði kann gera roknskapin og grannskoða hann.
- Vit harmast og eru ósamd við Grannskoðaranevndina, men hava valt at taka við bótini og ikki royna málið í rættinum, verður sagt í tíðindaskrivinum.
Upplýst verður eisini, at hetta er fyrsta mál av sínum slag í Føroyum.
Um tú veitst okkurt, sum VP ikki veit - skriva so til vp@vp.fo


text:
Tak niður:
- Vanlukkufráboðan ÍSF (myndug)
- Vanlukkufráboðan ÍSF (ómyndug)
- Læknaváttan
- Tannlæknaváttan
- Tryggingartreytirnar (532 kb pdf)
- Tryggingarmøguleikar fyri ítróttarfeløg
- Framløga BetriTrygging mai 2018
Felags Vanlukkutrygging hjá Ítróttasambandi Føroya
Ítróttasamband Føroya hevur endurnýggjað vanlukkutryggingina fyri sínar íðkandi limir.
Ein vanlukkutilburður merkir “ein brádlig hending, ið elvir til likamsskaða”.
Endurgjald verður veitt vísandi til tryggingartreytirnar.
Tryggingarhædd fyri hvønn einstakan lim:
-250.000 kr við deyða. Tó kr. 25.000 kr. við deyða hjá børnum yngri enn 18 ár
-500.000 kr við avlamni
Tryggingaravtalan umfatar IKKI dagpening fyri eitt nú mista arbeiðsinntøku
Hvør er tryggjaður:
Tryggingin fevnir um allar virknar limir innan Ítróttasamband Føroya, t.e. limir í ítróttafeløgum undir Ítróttasambandi Føroya, sum hava limagjaldsviðurskifti síni í lagi.
Umfatar IKKI:
Teir spælarar, ið eru sáttmálasettir.
Hvar tekur tryggingin við:
Tryggingin tekur við undir ítróttakapping ella venjing, sum er fyriskipað av tryggingartakaranum, t.e. ÍSF ella tess sersambondum. Somuleiðis tekur tryggingin við undir vanligari ferðing ella flutningi beinleiðis til og frá heimstaðnum hjá ítróttafelagnum í samband við kapping ella venjing, sum fer fram uttan fyri kommunumark. Tryggingin tekur bert við í Føroyum.
Hvar tekur tryggingin ikki við:
Tryggingin tekur ikki við, tá eitt ítróttafelag sjálvt skipar fyri eini kapping, tvs. einari kapping sum ikki er fyriskipað í samstarvi við avvarðandi sersamband.
Viðgerðar- og flutningsútreiðslur:
Tryggingin fevnir um viðgerðar- og flutningsútreiðslur, tó verður útgoldið í mesta lagi 5.000 kr.
Ábyrgd:
Tað áliggur tryggingartakaranum at fyriskipa trygdarreglur í sambandi við hvørja einstaka ítróttargrein.
Ítróttarfeløgini bera ábyrgdina av, at hesar verða fylgdar.
Fráboðan og treytir:
Heinta vanlukkufráboðanarskjal, og sí meira um tryggingartreytirnar ovast a hesi síðuni.
Tryggingarviðurskifti annars:
Ítróttasamband Føroya metir tað vera av sera stórum týdningi, at trygdin er í lagi og heitir tískil á ítróttafeløgini um at hava tryggingarviðurskiftini í lagi, tá tey sjálv skipa fyri kappingum. Vit heita á ítróttafeløgini at hava tryggingarviðurskiftini í lagi fyri allar sínar limir, hjálparfólk og starvsfólk.
Sí aðrar tryggingarmøguleikar fyri ítróttafeløg í leinkjuni ovast á hesi síðuni.


text:
Føroyskir sangtekstir
- Á barnaárum ungu
- Aftur birtist lív á landi
- Aldri var sigurin størri enn tá
- Algóði Gud, tú ver mær hjá
- Ævig, dýrmett, hægsta vera
- Drottin, Guds sonur, sum dustið mítt bar
- Eg kveiki kertur mínar
- Eg, Jesupápi, takki tær
- Ei størri undur hevur heimur skoðað
- Ein kvinna, ið var havd á mongum munni
- Ein skuldabundin tænari eg eri
- Enniberg
- Eru tit mítt ljós í verð
- Føroya fólk
- Føroyar mín móðir
- Fræ í frosti svevur
- Gud, vár faðir, lov og prís
- Guds kirkjulið er heimsins størsta undur!
- Havið sang um Føroyar
- Heil og sæl tú Føroya skúta
- Heimferð
- Heimferð Nólsoyar Páls
- Her savnast vit nú um títt orð
- Hoyr gleðiboðskap tann, sum hægstur er
- Hví ert tú, sál mín
- Hví liva vit várt lív á foldum?
- Hvør tann, ið trýr, tá ið hann hoyrir orðið
- Hvør vakurt er ikki sólarris
- Í Dekapolis Jesus gekk ein dagin
- Í eyðmýkt her eg nígi niður
- Í henda halga Harrans sal
- Í Kristi ílatin vit eru vorðin
- Í tólv ár blóðsjúk kvinna
- Í Trøðum á Sandi
- Í upphavi var orðið fyrst
- In memoriam: M.A. Jacobsen
- Jesus mildi, vís títt vald
- Jólaklokkan aftur ringir
- Juni
- Kom, friður av himni, í hjørtuni inn
- Kristus sum reisti sítt ríki á jørð
- Liðin eru barnaár
- Lívið alt skiftir sum veður og vindur
- Mær leingist at fevna teg grønkandi vár
- Meg Kristus kallað hevur
- Mín Harri Jesus, hvar fert tú?
- Mín sál, tín songur ljómi
- Mítt fagra land
- Mítt gamla land
- Mítt hjarta stynjar av trega
- Móti vári
- Neytakonur
- Nú komin er til handa
- Nú strýkur vár um heimlandsvøll
- O, Kedronar løkur
- O, sæla stund, tá dýrdareygu síggja
- O, veldis Gud, eg undrandi má skoða
- Regn
- Sandavágur, heimbygd mín
- Sí nú, Sion, sært tú ei
- Sigurshátíð sæl og blíð
- Skín, Guddóms sól, á hugahimni mínum
- Slá á tínum hørpustreingi
- So mangan eg síggi, at bylgjurnar bróta
- Sólin skínur á bláan sjógv
- Sum snarljós bjart í eystri skín
- Sum sólarris á himni høga
- Summar
- Tann verøld vit við eygum skoða
- Tey bóru børn til Jesus
- Til kvøldmáltíð í himli háa
- Til tín eg leiti, loysnari mín góði
- Tjaldur, ver vælkomið til okkum heim
- Tú gakk tær fram við ánni
- Tú heimsins ljós, Guds sólin skær
- Tú, Gud, ert mikil, annað alt er smátt
- Tú, Gud, sum veitst og gevur alt
- Tú, Jesus, ert vegur til himmalsins heim
- Vár
- Ver tú, Gud Faðir, Faðir mín
- Verði ljós, verði her ljós
- Við arvasynd eg gitin var
- Vit standa á kletti, sum skakast ei skal
- Vit venda okkum, Gud, til tín


text:
Verið stolt av føroyskum! Vit eiga eitt ríkt føroyskt móðurmál. Útlendingar, sum koma higar, undrast stórliga á, at eitt so fáment mál sum føroyskt hevur klárað at varðveitt síni gomlu eyðkenni, hóast mangan lá vátt undir føti. Men framtíðin kemur ikki av sær sjálvari, vit verða noydd alla tíðina at arbeiða við málinum.
Tá ið veðurtíðindini verða lisin í útvarpinum, havi eg verið varur við í seinastuni, at ein ávísur útvarpsmaður ikki hevur bent navnið á Ytra banka rætt. Tað er bara ein rættur máti at benda hetta orð. Tá ið veðurvánirnar fyri havið um Føroyar verða lisnar, eiga vit t.d. siga, at stormávaring er fyri Ytra banka ella Ytsta banka. Nøvnini á bankunum er Ytri banki og Ytsti banki, men tá ið vit benda hesi orð, fáa tey a í hinum føllunum í eintali. Tí er rætt at siga veðurvánirnar fyri Ytra banka og Ytsta banka. Onnur orð, ið bendast á sama hátt eru t.d. eystari og vestari. Rætt er at siga t.d. á Eystara ringvegi og at sakarmál verða skotin inn fyri Eystara landsrætt.


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Forsíðarss
Fyri at fyribyrgja vindskaðar, nú veturin stendur fyri durum,
heitir brunaumsjónarmaðurin á borgararnar um
at tryggja leysar lutir, sum eru uttandura, og at taka leysar lutir inn,
so teir ikki fúka í vindinum og gera skaða.
25. Feb 2006
Sundurskræddar dunnur
"Um hundaeigararnr høvdu tikið ábyrgd av sínum egnu hundum, var eingin trupulleiki. Hundarnir hava als ikki loyvi at ganga leysir, sigur Finnbogi, sum kundi hugsað sær eisini at havt t.d. hønur, kalkunir og annan flogfenað, men sum umstøðurnar eru nú, ber ikki til at
24. Feb 2006
Arbeiðsfólk
Søkt verður eftir "grønum" arbeiðsfólki til kommunalt arbeiði. Hetta er ein tanki sum hevur verið frammi leingi, og nú hevur bygdarraðið samtykt at seta eitt tílíkt fólk í starv. Lýst verður í dagbløðunum og á heimasíðuni undir teiginum "Talvan". Ætlanin
23. Feb 2006
Útvarp Føroya sendir úr Vestmanna
Í morgun vitjar Góðan morgun sendingin hjá Útvarpi Føroya í Vestmanna. Fleiri ymisk og áhugaverd innsløg eru á skránni. Hendan myndin er tikin í bygdarhúsinum, sum er støð hjá sendingini í dag.
22. Feb 2006
Sparkivøllur í Flatabø
Vestmanna bygdarráð hevur nú samtykt, at ein sokallaður sparkivøllur skal gerast í Flatabø. Ætlanin verður gjørd sum ein partur av stuðulsætlan hjá FSF. Tvs. at FSF stuðlar verkætlanini ígjøgnum UEFA við 60.000 kr, umframt at goldið verður fyri at veita og leggja graslíki á.
17. Feb 2006
Umsjónarmaður
Nýggjur umsjónarmaður skal finnast fyri Jóan Paula Wilhelmsen, sum hevur sagt seg úr starvi. Jóan Pauli hevur starvast í 5 ár hjá Vestmanna Kommunu sum umsjónarmaður og vatnmeistari. Vestmanna Kommuna takkar fyri gott samstarv í tíðini Jóan Pauli hevur verið
31. Jan 2006
Røktarheim
Vestmanna og Kvívíkar Kommuna, hava í dag latið Almanna- og Heilsumálaráðnum umsókn um stuðul til at byggja røktarheim í Vestmanna.
24. Jan 2006
Garður í skúlanum
Í hesum døgum verður eitt bráneyðugt arbeiði gjørt við skúlan á Kongsteigum. Tað hevur verið kent í eina tíð, at stuðlamúrurin uppímóti golmlu hondbóltsplenuni, ikki hevur verið nóg tryggur. Hetta hevur bygdarráðið tikið í sera stóran álvara, og góðkendi á seinasta
24. Jan 2006
Bátahylur
Vestmanna Kommuna hevur gjørt tað møguligt hjá avbygdabátum at fáa fast bátapláss í bátahylinum, við at áteknað serstakan sáttmála. Við hesari loysn, kunnu avbygdabátaeigarar liggja tryggir í bátahylinum í nógv ár framyvir. Tað eru fyribils 7 bátaeigarar sum hava boða frá, at
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Ingi Samuelsen
03.12.2016 - 18:47
Ítróttur > Ítróttur > Fótbóltur
Brasilska fótbóltslegendan, Ronaldinho, er til reiðar at hjálpa felagnum Chapecoense eftir ræðuligu flogvanlukkuna fyrr í vikuni.
Hjálpin streymar áhaldandi til brasilska felagið, og nú er tað ein av mætastu fótbóltsspælarunum í stóra landinum, sum bjóðar seg fram. Ronaldinho er til reiðar at hjálpa felagnum. Tað váttar umboðsmaður hansara, Roberto Assis, fyri blaðnum O Globo.
- Øll eru framvegis ávirkað av hendingini. Hetta er ein trupul tíð, men so vítt gjørligt, vil eg hjálpa. Enn veit eg ikki, um tað kann vera í onkrum einstøkum dysti, ella yvir eitt tíðarskeið. Men um áhugi er til tess, so vil eg. Eg kann bara siga, at eg eri til reiðar, sigur Ronaldinho umvegis umboðsmannin.
Chapecoense var ávegis at spæla finalu í Copa Sul-Americana, tá flogfarið datt niður orsaka av vantandi brennievni. Bert tríggir av teimum 22 fótbóltsspælarunum umborð yvirlivdu. Tilsamans doyðu 71 fólk.
Síðan týsdagin hava fleiri brasilsk feløg bjóðað Chapecoense at læna leikarar, so felagið kann halda fram. Talan hevur eisini verið um, at felagið skal sleppa undan niðurflyting komandi kappingarárini fyri at geva felagnum møguleika fyri at byggja eitt nýtt lið. Og her kann aldrandi fótbóltsstjørnan koma upp á tal.
Varaforsetin hjá Chapecoense, Ivan Tozzo, hevur váttað, at felagið ætlar at hava felag við í bestu brasilsku fótbóltskappingini komandi kappingarár.
- Málið er at halda fram. Kappingin hevur stóran týdning, sigur Tozzo.
36 ára gamli Ronaldinho hevur síðan stórleikatíðina í PSG, Barcelona og AC Milan spælt í fleiri brasilskum feløgum. Hann spælir eisini nógvar vælgerandi dystir.


text:
Jólahjálp til neyðstaddar familjur
Neyðin er ræðulig, eg merki máttloysi og havi hug at geva upp, men eg veit, at tað er ongin loysn, skrivar Hilda Viderø heim úr Liberia. Ístaðin fyri at gevast í arbeiðinum, heitir hon á fólk um at hjálpa.
Hilda fortelur:
“Eg vitjaði eitt av okkara børnum. Húsini vóru brend í grund. Hetta hendi mitt á nátt, men tíbetur komu øll livandi frá eldsbrunanum. Pápin er sjúkur og mamman roynir tað hon kann at fáa mat á borðið. Tað eru fýra børn í familjuni. Ein familja á strondini hevur givið teimum eitt stað at sova, sum er eitt goymslurúm til fiskigreiðir og annað. Pápin hevur higatil fingið hjálp til at fáa hesar steyranar til nýggja húsið, tit síggja á myndini, niður í jørðina. Føroyska Barnahjálpin er á staðnum og øll hjálp kemur fram!“.
Vilt tú rætta hesi familjuni ein hjálpandi hond, so ber til at flyta pening á kontu í Norðoya Sparikassa
9865 -994.344.1. Merk flytingina “Jólahjálp”.
Um meira kemur inn enn hendan familjan hevur brúk fyri, so verður hjálpin latin øðrum neyðstøddum familjum.


text:
Jákup Mørk 18.11.2005 (12:48)
Hanus til B36
B36
Hóast meistarar, so tykist B36 ikki hava nakrar ætlanir um at liggja á teirri løtu síðuni, tá tað ræður um fyrireikingar til komandi kappingarárið.
Av fráfallið eru givni Allan Mørkøre og nú seldi Ingi Højsted einastu spælararnir, sum við vissu ikki verða við aftur næsta ár. Sylla er komin til felagið úr ÍF, og í aðrar mátar er mest sum víst, at restin av hópinum heldur fram. Einasti útlendingurin, sum tó við vissu eisini verður við komandi ár er Alex dos Santos. Hann varð eisini kosin sum ársins B36-spælari av viðhaldsfólkunum, og tí er einki at siga til, at hesi vórðu fegin, tá formaðurin á ársveitsluni kundi boða frá, at partarnir høvdu gjørt nýggjan tvey-ára sáttmála, áðrenn spælarin fór til Brasilia.
Og nú er so eisini greitt, at nýggjur maður kemur á vinstra miðvallarborð. Talan er um 19 ára gamla Hanus Thorleifsson av Skála. Hóast sín unga aldur, so hevur hann seinastu tvey árini verið mest sum fastur partur av góðu Skála-avriunum.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Látur Medusu - ein framløga
Sjónleikarhúsið Niels Finsensgøta 34 Tórshavn FO
Sýningar
Sýningar…
- hósdagur 15. mar 20.30 Útselt!
- sunnudagur 11. mar 19.00 Útselt!
- leygardagur 10. mar 19.00 Atgongumerki
- leygardagur 3. mar 19.00 Atgongumerki
- fríggjadagur 2. mar 19.00 Atgongumerki
- hósdagur 1. mar 19.00 Atgongumerki
- mikudagur 28. feb 19.00 Útselt!
Samandráttur
Nú verður farið undir sýningar til leikin “Látur Medusu - ein framløga”. Tað er GUT//Productions ið hevur skrivað og nú pallsetur verkið. GUT//Productions eru: Durita Dahl Andreasen, Búi Egason Dam & Mariann Hansen.
Atgongumerki
Lýsing
Lýsing…
Kvinnur mangla í Føroyum á nógvar ymiskar mátar. Kvinnur mangla í tali, men eisini í talu, tær
mangla í málinum, í skrift og á skrift. Nógvar av teimum manglandi kvinnunum eru at finna í øllum
teimum óskrivaðu orðunum. Orð, ið ikki eru skrivað, tí at málið er fremmant. Kvinna skriva kvinnu,
sigur franska heimspekingan Hélenè Cixous. Kvinna skriva kvinnu, sigur franska heimspekingan
Hélenè Cixous. Vit mugu skriva kvinnu, tí eingin annar fer at gera tað - men vit tora ikki; at skriva,
at úttrýsta okkum.
Um óttan at úttrýsta seg, sigur Hélenè Cixous m.a. soleiðis:
[…] Aftur og aftur havi eisini eg kent meg so fulla av strálandi streymum at eg kundi brostið -
brostið av skapum nógv vakrari enn tey,
ið eru rammaði inn og seld fyri eina stinkandi múgvu.
Og eisini eg segði einki, vísti einki;
eg opnaði ikki munnin, eg endurmálaði ikki mína helvt av heiminum. […]
Vit taka orðini hjá Hélène Cixous í álvara. Um ein partur av okkum kvinnunum, sum longu eru í
Føroyum mangla í úttrýsti, so er neyðugt at seta orð ella kanska ljóð á tað, sum manglar.
Verkið Látur Medusu snýr seg um hendan mangul og um tað ókúgiliga feminina - í kvinnuni, í
manninum, í djórinum, í náttúruni, ja, í alheiminum.
Í framløguni Látur Medusu arbeiða vit við kvinnukroppinum í samanbering við náttúruna. Jørðin verður neyðtikin av okkum menniskjum og tað verður gjørt gjøldur burtur úr #metoo í miðlum og millum fólk. #metoo, ferðavinna, náttúra, mál, vinarlag, at vera við barn, at misseydnast og at reisa seg - Hesi eru nøkur av evnunum í nýskrivaða leikinum Látur Medusu - ein framløga.
Atgongumerki til leikin kunnu keypast í forsølu á www.atgongumerki.fo.


text:
Seinastu heiðranir eru gull, silvur og bronsu á Cannes Lions, sum er at meta sum VM í marknaðarføring. Beint fyri Cannes vann Sheep View átakið trý gull og eitt silvur á Creative Circle í Keypmannahavn, og í apríl mánaða vann átakið gull á World Media Awards í London fyri besta altjóða marknaðarførings- og content átak.
– At verða tilnevnd saman við nøkrum av heimsins størstu fyritøkum var ein heiður og herðaklapp í sjálvum sær, og at vit so vinna er púra óveruligt. Vit gleðast um at Sheep View verkætlanin eydnaðist so væl, sum hon gjørdi, sigur Guðrið Højgaard, stjóri í Visit Faroe Islands.
Tað eru nakrir av heimsins størstu miðlum, so sum The New York Times, National Geographic, TIME Magazine og The Wall Street Journal, ið standa fyri World Media Awards í London.
Hini tilnevndu á World Media Awards vóru Airbnb, London & Partners, Marriott International og Destination Canada. Aðar fyritøkur, sum vórðu tilnevndar í øðrum bólkum, vóru millum annað BMW, VISA, McDonalds, Universal Pictures og Samsung.
Sambært World Media Awards skuldi vinnandi átakið megna at vísa, hvussu stóran týdning ein góð søga hevur, og hvussu átakið brúkti hesa søguna at fortelja um eitt ferðamál ella eina ferðauppliving.
Mett verður, at Sheep View átakið hevði yvir 2 milliardir eksponeringar og eitt PR-virði á umleið 300 milliónir krónur.
Sheep View hevur frammanundan vunnið fleiri aðrar heiðurslønir, sum til dømis Danish Digital Awards, Epica Awards í Hollandi, Vega Awards í USA, PR-tigeren í Danmark og Stora PR-priset í Svøríki.


text:
Lat lutir til handlarnar
Lat lutir til handlarnar!
Blái Krossur Føroya hevur í løtuni fimm handlar, ið selja endurnýtsluvørur.
Talan er um tríggjar endurnýtslu-klædnabúðir, ið nevnast Blákrossbúðir; í Tórshavn, Saltangará og Miðvági, og tveir handlar, ið selja brúkt ting. Hesir báðir handlarnir verða nevndir Endurnýtslur og eru á Glyvrum og í Miðvági.
Blákrossbúðir
Blákrossbúðirnar hava eitt stórt úrval innan øll sløg av klæðum. Her fær ein t.d. keypt alt frá vanligum gerandisklæðum, til góð og ofta lítið brúkt fín klæðir, sum t.d. klædningar, kjólar o.l. Vanliga finnur ein eisini eitt gott og sera bíligt úrval av barnaklæðum og ymsum lutum.
Endurnýtslur
Endurnýtslurnar selja brúkslutir av øllum handa slag, so sum borð, stólar, sofur, lampur, sengur, súkklur og mangt annað. Alt verður selt bíliga.
Lat lutir til handlarnar!
Allir handlarnir taka við tøkk ímóti klæðum og tingum, ið kunnu seljast víðari.
Blákrossbúðirnar taka móti góðum, reinum og heilum brúktum klæðum, skón og prýðislutum. Endurnýtslurnar taka móti borðum, stólum, sofum, lampum, brúkslutum og øðrum.
Umframt at borgarar kunnu lata lutir beinleiðis til Blákrosshandlarnar, so ber eisini til at lata lutir á ruskøkjunum í Runavíkar kommunu, Nes kommunu, Sjóvar kommunu og Vága kommunu. Í Runavíkar kommunu og Vága kommunu eru serligar bingjur við navninum “Blákrossbingjan” at lata tílíkar lutir í.
Lutir, ið verða latnir inn, mugu vera í góðum standi.


text:
Orð og lag: M.C. Restorff
Standi og eygleiði børn,
ið spæla við bátar á lítlari tjørn.
Tað nervar ongan, at eg eri har,
tey um spælið bert geva sær far.
Táið skýmir, leita tey heim,
viss um, at borðreitt er fyri teim,
útvalt til matna, heitt ella kalt
– tey av góðunum gera sær dælt.
Tilhald, hugna og song
foreldur reiða til gentu og drong,
og árvaknu eygu væl fylgja við,
at ung læra fólkasið.
Fjart vári heimligu strond
menn funnu forðum og bygdu lond,
har lívslag og mentan heilt øðrvísi er,
sum var har ein heilt onnur verð.
Vist eiga tey flestu eitt heim.
Onnur fjónað – hvat nú við teim,
ið leingi leita á kvøldi eitt skjól,
eitt vesaligt náttarból?
Børn ganga og leita har,
sum stórbýarruskið burturstoytt varð.
Kappast við smádýr og javnlíkar her,
áðrenn bitin um svølgrúmið fer.
Øll eiga vist rættin til tað,
sum onnur so sjálvsagt njóta hvønn dag.
Guds kærleiki umfatar eisini tey,
ið sakna heim, umsorg og breyð.
Ja, øll eiga rættin til tað …Goym tekstin


text:
Orð: Valdimar Briem
Týtt: Petur Jacob Sigvardsen
Viðmerking: Týddur í 2003.
Kom tú ei við hevnd í hjarta
Harrans halgidómi nær,
kanst tú ei úr huga harta
alla vreiði fjart frá tær,
á Guds vegi ei tú treði,
ásjón hans tú aldri sær.
Um tú onkran óvin hevur,
kom til sættis fyrst við hann,
áður enn tú Gudi gevur,
vinur ver við nábúgvan.
Mildur ver tú, semju sært tú,
tala so við frelsaran.
Meðan enn tú ert á vegi
øðrum við, tú semju fá.
Nærkast nátt á foldardegi,
hveitin sankast øgnum frá.
Styttist leiðin, renni reiðin
stríð í stóru heljargjá.
Jesus, vinur, vernd hin besta,
ver oss hjá, er bøn vár enn,
ást og trygd og trúgv lat festa,
takið tøk vit øll í senn.
Sátt í lívi – deyða blívi
loksins so við Gud og menn.


text:
Fřroyingar í Grřnlandi
Forlagiđ Tjarnardeild 1997
Í ađru bókini í rřđini "Teir tóku land" tekur Jógvan Arge tráđin upp eftir pápa sín, sum skrivađi fyrstu bókina um fřroyska skipsfiskiskap og útróđur í Grřnlandi.
Bókin hjá Niels Juel snýr seg um tćr fyrstu fřroysku fiskiroyndirnar í Grřnlandi og gongdina í tí sera spennandi fřroyska grřnlandsmálinum til seinna heimsbardaga.
Jógvan fer nú til árini eftir heimsbardagan, og hesaferđ verđur serliga gjřrt burtur úr árunum frá 1945 til umleiđ 1950.
Fyri heimsbardagan var Grřnland eitt stongt land, men eftir heimsbardagan bleiv politikkurin, at landiđ skuldi mennast og latast upp.
Fřroyskar skonnartir, sluppir og nakrir trolarar fóru til Grřnlands, men hřvdu ongar hentleikar. Norđmenn og danir lřgdu í vađiđ, og kapprenning tók seg upp um at byggja í Fřroyingahavnini.
Nógvir fřroyingar róđu út fyri danska fyritřku í Tovqussaq, men skjótt fóru menn aftur í Fřroyingahavnina og Ravns Stóroy uppá egin hond at rógva út fyri summariđ.
Til bílegging


text:
Semesturbyrjan á Sjúkrarøktarskúlanum
Seinasta mikudag 1. februar var semesturbyrjan á Sjúkrarøktarskúlanum. Útbúgvingin til sjúkrarøktarfrøðing er býtt í lestrarhálvur og eindir, har hvør eind er 10 vikur til longdar.
Tey lesandi á 3. og 7. eind fara komandi hálva árið at hava undirvísing, sum fer at snúgva seg um ávikavist sjúkrarøkt til somatisk sjúk fólk, og gerontologi/geriatri – sjúkrarøkt til eldri menniskju og teirra ellistilgongd.
Harafturat byrjaðu lesandi á 7. lestrarhálvu, sum fer at snúgva seg um sjúkrarøkt við atliti at røkja virkisøkið hjá sjúkrarøktarfrøðingum tvs. at útinna, leiða, miðla og menna sjúkrarøkt.
Tikið verður upp aftur til at lesa sjúkrarøktarfrøði í ár.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Ein listamaður, sum dugdi at tekna/
Jeg kunne tegne! Hetta ásannar danski listamaðurin, Palle Nielsen (1920-2000) og heldur fram: “Jeg kunne tegne fanden et øre af” í hesum fína portrettfilminum hjá Jytte Rex, sum er viðfestur niðast. Og rætt hevur hann, Palle Nielsen, grafikarin yvir allar grafikarar. Myndarøðin Orfeus og Eurydike hongur á Læraraskúlanum, og hevur verið framsýnd í Steinprent. Mytologiskt klingandi heitið kann tykjast ørkymlandi, tí hesar myndirnar eru greidliga modernaðar og sosialar bæði í stíli og innihaldi, tær ganga m.a. fyri seg í einum modernaðum stórbýarrúmi. Á einari mynd sæst eitt monumentalt bygningsverk í miðjuni av einum størri rundum bygningi, sum vit hóma í bakgrundini. Frá hesum bygningi síggja vit einstaklingar ganga fram á sama hátt sum tey í blinda liðnum hjá Matras, hvør sína leið úr myndarúminum, út móti áskoðaranum: "Eingi hóma miðið, fram bert ganga...". Klassiskir bygningar hava ofta eitthvørt avklárað, stórbært ella beinleiðis guddomiligt brá, men soleiðis er ikki við hesum bygingi, tó at hann í grundini er borin upi av súlum eins og rómverskir og grikskir tempulbygningar. Orsakað av perspektivinum, sum er sera lágt, fær bygningurin eitt næstan hóttandi úttrykk sum hann hevjar seg mót himni, eins og káplarnir, sum ganga út frá bygninginum, sýnast strekkja seg út móti áskoðaranum sum eiturkoppanót. Palle Nielsen sker ein heim í linoleum, sum við sínum strikum, prikkum og mynstrum er dekorativur og vakur, samstundis sum hann tykist marrukendur, paranoidur og dystopiskur. Hann sýnist eisini deprimerandi aktuellur bæði lokalt og globalt. Nógva staðni í heiminum er kríggj og ótrygg viðurskifti, eins og bæði einsemi og sosialur ójavni eru áleikandi trupulleikar í dagsins samfelag.


text:
Tá tú hevur fylgt við og eygleitt snarróðrar og ódnartøk eitt sindur, komi eg at hugsa um FM-róðrarnar, sum eru fyri framman. Eg eri ein av teimum, sum er keddur um, at vit kastaðu handklæðið í ringin og valdu frá 1500 og 2000 metrar teinarnar. Og ikki bara eg havi hesa meining. Føroyskur kappróður misti nógv við hesi avgerð. Hesir teinar vóru valdir frá, tí vit ikki longur kundu bjóða rógvarum, áskoðarum, lurtarum og sjónvarpshyggjarum kring landið, at FM-róður tóku tríggjar og í ringasta føri fýra tímar at avgreiða. Kunnu vit læra nakað av snarróðrunum og ódnartøkunum? Ja, tað kunnu vit.
Í ódnartøkunum er mannagongdin, at tá bátar hava krøkt í startin ganga tretivu sekund, so fellir skotið. Dómarin brúkar eisini niðurteljing, sum í altjóða rógving, og hetta vita rógvarar. Eingin umstartur ella umróður er í ódnartøkunum. Hevur bátur tjóvstartað ella á annan hátt brótið reglugerðina, so fellir dómurin ikki fyrr enn eftir róðurin inni á málinum. Í FM-róðrunum fer slíkt ikki fram. Tjóvstartar bátur ella hongur fastur, so gongur hetta út yvir allar hinar bátarnar, og hetta er ikki rættvíst.
Rógvari sigur mær, at ov lítil “diciplin” er í FM-róðrunum. Manningar vita mannagongdirnar úti á málinum og leggja taktikkin eftir hesum. Hann sigur, at teirra bátur altíð bíðaði sum longst at koma til startin. Royna allar manningar tað, so missa vit tíð. Nú kunnu vit ikki sammeta ódnartøk og snarróðrar við FM-róður á opnum havi. Tað eru róðrarfólk sum siga, at róð skuldi bara verið kapp á økjum, sum er egnað til kappróður. Her hugsar hann um øki, har startur er fastur í land sum tildømis undir Argjalandi, í Miðvági og í Vági. Men hetta ber sjálvandi ikki til. Tíðin er langt síðani farin vanligum starti og hanafótum, sum vit altíð hoyra so nógv um.
Rætt skal vera rætt. Nú bara róð verður 1000 metra, gongur skjótari at avgreiða FM-róðrarnar, men eg haldi, at Róðrarsambandið eigur at hyggja at ódnartøkunum og snarróðrunum. Millum annað at koma til startin, tey tretivu sekundini og niðurteljingin. Annað er, at róðrarfeløgini mugu gera sítt heimaarbeiði, áðrenn ungar manningar koma á stevnurnar. Eg havi sæð manning vant við Ìsbryggjuna í Havn, har krókur er bundin í bryggjuna. Tí tað kann ikki vera rætt, at fólk frá Róðrarsambandinum skulu gerast stuðulspedagogar hjá ungari manning, sum ikki dugir at leggja bátin, krøkja í og krøkja úr startinum. Hetta mugu tey læra heimanífrá.
Róð vera sjey FM-róðrar, har vinnandi bátarnir fáa sjey stig. Missir ein av bestu bátunum ein róður vegna mistak og harvið kanska sjey stig, so gerast avleiðingarnar alt ov ógvusligar. Róðrarárið kann vera oyðilagt. Ikki sum reyðu kortini í bóltspølinum, har spælari fær reytt kort. Reyða kortið ávirkar sum so ikki kappingarárið hjá fótbóltsliði, og liðið missir ikki stig vegna reyðu kortini. Men í kappróðri er øðrvís, og besta dømi er málið um Havfrúnna við kvinnum á ólavsøku á sinni.
Eingin ivi er um, at meira “disiplin” skal í FM-róðrarnar ella rættari sagt, vit mugu betra um hugburðin úti á málinum. Eg haldi, at megnar eitt róðrarøkið ikki at avgreiða ein FM-róður nóg væl, tí fyrireikingar ikki eru nóg góðar, so skal róðrarøkið missa rættin í eina tíð at fyriskipa FM-róður. Sum tildømis Sørvágur seinast, har einki skil var at hóma henda dagin. Sørvágur átti tá at fingið “karantenu” í nøkur ár, og vilja tey í Sørvági aftur skipa fyri FM-róðri, so skal søkjast um tað. Hetta skylda vit rógvarum, ja, føroyskum kappróðri. (Vagnur)


text:
Red Hot Chili Peppers
Rockbólkurin Red Hot Chili Peppers kom fram í 1983 í Kalifornia. Bólkurin æt upprunaliga Tony Flow and the Miraculously Majestic of Mayhem, men tað bleiv seinni broytt til Red Hot Chili Peppers. Teir koyrdu seg saman sum ein tónleikabólk. Hesin bólkurin var bara fyri stuttleikar í fyrstuni. Men so til eina konsert føldu teir nakað heilt serligt, og vildu so fara víðari, og blíva ein ordiligan tónleikabólk. Teir spældu á barrum og strippbarrum. Longu har blivu teir kendir, kendir fyri at teir altíð vóru í langum tennis sokkum, og fyri at spæla musik, blandað av funk, punk og rap. Man byrjaði at hoyra um hendan nýggja bólkin í Los Angeles, og EMI skrivaði eina kontrakt við tónleikabólkin. Og seinni komu teir á hitt listan um alla verðina.
Í tónleikabólkinum Red Hot Chili Peppers vóru hesir liminir: Anthony Kiedis (føddur 1. novembur 1962 á St. Mary’s Hospital, Grand Papids, Michigan USA) var forsangari í Red Hot Chili Peppers. Josh Klinghoffer var guitar spælari. Michael “Flea” Balzary (føddur 16. oktober 1962 í Melbourne, Australien) er ein australskur bassistur og bleiv kendur undir navnið Flea, tá ið hann byrjaði at spæla við Red Hot Chili Peppers. Chad Smith (føddur 25. oktober 1961) er ein amerikansk trummuspælari í Red Hot Chili Peppers, og hevur verið við í tónleikabólkinum síðan teir gjørdu fløguna Mother’s Milk. Jack Irons (føddur 18. juli 1962 í Los Angeles, Californien, USA) er trummuspælari og er best kendur, limur í Red Hot Chili Peppers og Pearl Jam. Irons hevur eisini arbeitt saman við Redd Kross, Raging Slab, Joe Strummer, The Latino Rockabilly War og The Les Claypool Frog Brigade. Hillel Slovak (føddur 13. apríl 1962, doyði 25. juni 1988) var ein israelskur/amerikanskur guitaristur og fyrrverandi limur í Red Hot Chili Peppers.
Hillel Slovak doyði, akkurát tá ið teir høvdu avtalað, at nu skuldu teir (Red Hot Chili Peppers) taka seg saman og gera eitt stórt gjørgnumbrot, har ið teir gera okkurt stórt, so at teir verða ordiliga kendir aftaná 4 ár. Guitaristurin í tónleikabólkinum Hillel Slovak, hevði leingi kempað við stoffum, sum var eitt stórt problem hjá tónleikabólkinum. Hillel Slovak bleiv funnin í sínari íbúð, deyður av einari yvirdosis av heroin (1988). Hini í tónleikabólkinum, fingu eitt stórt sjokk av hesum. Eftir hann doyði, gjørdi Red Hot Chili Peppers ein mini-sang um hann, sum eitur “Knock Me Down”. Av tí at Hillel Slovak doyði, valgdi Jack Irons at fara úr bólkinum. Kiedis og Flea valgdu ikki at fara úr. Ein trummuspælari við navnið Chad Smith kom við í tónleikabólkinum. Tað sama gjørdi ein guitarspælari við navnið John Frusciante, sum so var ein stórur fan av tónleikabólkinum áðrenn, so hetta var ordiliga stórt fyri honum, at koma við í tónleikabólkin.
Har hava verið nógvar broytingar í tónleikabólkinum, av tí at teir ikki hava kunna semjast, og av tí at Hillel Slovak doyði. Tað er syrgiligt at hoyra at ein av teimum doyði, og at fleiri onnur kend fólk eru deyð av tí sama, og har eru eisini fleiri fólk í allari verðini, sum eru deyð av tí sama. Tað er eisini eitt sindur syrgiligt, at teir ikki hava kunnað semjast so væl hesi árini, at teir hava verið noyddir at broytt bólkin, og at onkur er farin úr.


text:
Um August Strindberg
August Strindberg
Johan August Strindberg varð føddur 22. Januar 1849 í Stockholm. Í barndómsheiminum vóru tey væl fyri og sera áhugaði í mentan, og August umhugsaði at fáa sær útbúgving sum lækni ella sjónleikari, men endaði við at lesa estetikk í Uppsala. Hann gavst tó við lesnaðinum og byrjaði at ferðast í listaumhvørvinum. Í 1872 skrivaði hann sín fyrsta sjónleik, “Mäster Olof”, sum eingin tó vildi seta upp, og sum hann síðan umskrivaði fleiri ferðir.
Hann fekk starv sum bókavørður á kongaliga bókasavninum í Stockholm, og giftist í 1877 við finnlandssvensku sjónleikarinnuni Siri von Essen, sum hann fekk 3 børn saman við. Í 1881, eftir at skaldsøgan “Rӧda rummet” varð sera væl móttikin, gavst hann sum bókavørður og fór at egna seg fult og heilt at skrivingini.
Siri og August fluttu til Frankaríkis, og síðani til Sveis. Stuttsøgusavnið “Giftas”, sum førdi til eina stevning fyri gudsspottan, kom út í 1884 og skaldsøgan “Hemsӧborna” í 1887. (“Hemsoyingar” kom út í føroyskari týðing júst hundrað ár seinni, í 1987.)
Sjónleikurin “Fadren” varð frumsýndur í Keypmannahavn í 1887 við góðari móttøku, og í 1888 flutti Strindberg til Danmarkar, har hann skrivaði “Fröken Julie”, ið seinni gjørdist ein av heimsins mest spældu leikum; hann er m.a. spældur tvær ferðir í Føroyum, Havnar Sjónleikarfelag setti hann upp í 60´unum og Gríma í 1990. “Kreditorar” (Fordringsägare) er eisini skrivaður um hetta mundið. Hesir tríggir leikir, allir grundaðir á hjúnarbandstrupulleikarnar við Siri von Essen, gjørdu at Strindberg fekk orð á seg sum kvinnuhatari.
Í 1889 flutti hann heim til Svøríkis, og Siri og hann vórðu skild í 1891. Hann giftist aftur í 1893 í Berlin við eysturríksku blaðkvinnuni Fridu Uhl, sum hann fekk eina dóttur saman við. Tey vórðu skild í 1897.
Í 1899, aftur í Stockholm, byrjaði hann eina røð av søguligum leikum: “Folkungasaga”, “Gustav Vasa” “Erik XIV” og “Karl XII”, sum eisini hevur verið tvær ferðir á palli í Føroyum, í Havn í fimmtiárunum og í Klaksvík í sjeytiárunum. Sjónleikarinnan Harriet Bosse og hann giftust í 1901, og fingu eina dóttur; tey vórðu skild í 1907. Hann skrivaði “Dӧdsdansen” í 1900 og “Ett drӧmspel” í 1901.
Í 1907 stovnaði hann Intima Teatern í Stockholm, har hann fyrst og fremst vildi síggja sínar egnu leikir framførdar; millum annað “Spöksonaten” og “Pelikanen” vórðu skrivaðir til Intima Teatern, sum var eitt lítið leikhús við lítlum palli og fáum áskoðarum, har dentur varð lagdur á tað skrivaða orðið heldur enn stórar og vakrar pallmyndir.
Í 1911 fekk Strindberg lungnabruna, og kom ongantíð rættiliga fyri seg. Hann leið eisini av eini sjúku í maganum, ið allarhelst hevur verið krabbamein. Seinasta leikverk hansara var “Stora landsvägen” í 1909.
Á 63 ára føðingardegi sínum varð hann heiðraður við eini kyndlagongu, men doyði knappar fýra mánaðir seinni tann 14. Mei 1912. Eini 60.000 fólk vóru til jarðarferðina.


text:
Meðan fíggjarlógin er til viðgerðar ber illa til at koma við endaligum niðurstøðum ella lidnum uppskotum um ymsu tættirnar í hesum arbeiði.
Spurningurin um útjaðara og miðstað hevur rættiliga tikið dik á seg í hesum kjakinum, og róð verður harðliga upp undir, at útjaðarin skal rinda, og havnafólk fáa allan ágóða. Soleiðis verður tað ikki. Skattalættin, ið verður latin miðal- og lágløntum, verður útjaðaranum til gagns, og Norðoyggjar verður tann parturin av Føroyum, ið fer at merkja eina mest til, at rúmligari fer at verða at liva. Hagtølini (frá TAKS) vísa, at stórur partur av útjaðaranum hevur fleiri lág- og miðalønt enn landið í miðal – Sandoy flest, meðan Norðoyggjar eru á 3. plássi – meðan Suðurstreymoy hevur lutfalsliga fæst lág- og miðallønt, og færri enn miðal. Felagsskapurin Í menniskjum góður tokki hevur víst á hetta sama, at Norðoyggjar høvdu rættiliga stóran tørv á jólahjálp.
Alivinnan og skattalættin
Jógvan Skorheim, formaðurin í Nýggjum Sjálvstýri, hevur ført fram, at “Gjøldini, ið samgonguflokkarnir ætla at leggja á vinnulívið og privata borgaran fer bert at raka kommunur og einstaklingar í útjaðaranum. Við ætlaða tilfeingisgjaldinum verður tað so at siga bert útjaðarin, ið fer at gjalda fyri umfordeilingina, ið landið er í holtur við at gera” (Norðlýsið)
So einfalt er roknistykkið ikki. Tí leigugjaldið, alivinnan ætlandi fer at rinda, fer ikki av tí virksemi, ið fer fram í økjunum, men er fyri tann framíhjárætt, alingin hevur á firðum og sundum. Størsta alifyritøkan, ið virkar í Norðoyggjum, hevur stórt yvirskot á hvørjum ári, og stórur partur av hesi fyritøku er á útlendskum hondum, og virkar hon sum aðrar, at yvirskotið kemur partaeigarunum til góðar við vinningsbýti, so fara stórir partar av yvirskotinum av landinum.
At taka leigu fyri aliøkini fyri føroysku firðirnar vendir rætt í mínum hugaheimi, og hetta er eisini púra vanligt rundan um okkum. Leigugjaldið fyri lendið, sum í hesum føri eru firðir og sund, kemur øllum landinum til góðar, meðan leiguøki á landi eru kommunal og koma kommunum til góðar.
Hinvegin haldi eg sjálv, at vit eiga at arbeiða við møguleikanum at mótrokna nakað til kommunurnar framyvir, tí hóast tað ikki eru kommunurnar, ið sita eftir við ábyrgdini av dálking, so er tað tær, ið eiga hesa dálking.
Tískil ber ikki til at siga, at ávís økir í landinum rinda øðrum økjum, og Norðoyggjar verða verri fyri. Tað er hinvegin leigugjald frá øllum firðum og sundum í landinum, ið fer beinleiðis út til fólki, út í hvørt hús í landinum. Tí ávís øki í landinum eiga ikki alivinnuna, men hinvegin ávís feløg, ið reka hana.
Hýrur og tilfeingisgjøld
Verandi tilfeingisgjald, ið undanfarna samgonga legði á fiskivinnuna, ávirkaði inntøkurnar hjá kommununum nakað. Í Klaksvíkar Kommunu varð hetta roknað til áleið 3 milliónir fyri 2014. Hetta fer núsitandi samgonga ikki at gera teirri undanfarnu eftir. Tilfeingisgjaldið liggur á somu leið, sum undanfarna samgonga arbeiddi við, og hetta skal á ongan hátt raka manningarpartin og inntøkugrundarlagið hjá kommununi. Tí verður arbeitt við ikki at leggja á óbýtt, so hýrurnar sleppa undan at rinda, og harvið verður ikki minni at koma í kommunukassar tann vegin.
Sniðfundigur politiskur rossahandil kallar John William Joensen, sum hevur gjørt seg til talsmann fyri høgraveingin í Norðoyggjum, ætlanina at bjóða part av kvotuni í Barentshavinum út. Arbeiðspláss verða flutt úr Norðoyggjum, tí stórur kapitaláhugi úr miðstaðarøkinum liggur upp á lúr at taka hesi arbeiðspláss, sigur hann.
Fyri tað fyrsta, so er talan um at bjóða tann partin av kvotuni, ið kvotan er hækkað seinni árini í býti við uppisjóvarfisk, so hetta hevur ikki so nógv at gera við vunnin rættindi ella við mist arbeiðspláss í Norðoyggjum. Og fyri tað annað er henda kvota ein roynd at bjóða út á uppboði, so ein slík skipan kann roynast í verki, til tess at ongi óráð verða tikin, tá arbeiðið við nýskipanini av fiskivinnuni fer av bakkastokki.
Hugsjónir og nýskapan
Hugsjónarligu endamálini við umskipanunum eru tey veruligu stórmálini, fíggjarætlanini fjalir yvir.
Onki hall á fíggjarlógini er tað allarstørsta nýbrotið. Framyvir fara vit at skuldarloysa Føroya land, heldur enn skuldarbinda. Skipast skal fyri gransking á fiskivinnuøkinum. Nýtt flaggskip skal leggjast aftur at prýðiliga skipaflota okkara, ið skal stuðla menning og gransking í høvuðsvinnuni, vinnu og landi at frama. Sperda familjan, yngra sum eldra, skal hava munandi styrk, so borgarum okkara verður veitt virðilig og sømilig livikor. Átøk verða at skapa fólkavøkstur og orkuøkið raðfestat av álvara -hildið kundi verið fram.
Einar samhaldsfastari og dyggari Føroyar eru ávegis.
Óluva Klettskarð


text:
Jógvan Hugo Gardar
09.10.2014 - 18:42
Klokkan 14 í dag avdúkar bólkurin aftanfyri ein møguligan flótandi flogvøll hvat tey hugsa við hesi ætkanini.
Í tíðindaskrivi siga fyrireikararnir at á flogoynni fara heimsins størstu flogfør at kunna lenda. Á flogoynni fer at bera til at lenda í mjørka og uttan turbulens, og har vera fýra innflúgvingarmøguleikar. Regulariteturin fer at vera nær við 100 prosent.
Fyrireikararnir síggja fyri sær at høvuðsvinna okkara fer við flogoynni at kunna senda stórar nøgdir av fiski til marknaðin og verða á marknaðinum við fiskinum innan fáar tímar. Sagt verður at skjóta og trygga atgongdin til marknaðin fer at hava við sær hægri prísir fyri okkara fiskavørur. Flogoyggin fer somuleiðis at hava týdning fyri ferðavinnuna og føroyingar sum heild.
Kostnaðurin fyri fyrsta byggistig, sum er ein vøllur uppá 3,3 km, verður 2,4 mia.


text:
Eg pástandi, at ein ið dugir væl enskt, og kennir sína King James Bíbliu, og dugir føroyskt væl, og er frelstur, er í betri standi at gera eina rætta týðing av Bíbliuni, enn 30 flestallir ófrelstir, grikst og hebraiskt talandi lærdir menn á Guð-leysum sokallaðum teologiseminarii, har teir hava til fragd at spotta og petta Guðs orð sundur. Hetta av tí at King James Bíblian er so nógv tann rættasta og besta, og tá hon nú er tað, so má tað lata seg gera at gera eina føroyska javnt-tilsvarandi Bíbliu.
Fram til 1881 var vanligt, at trúboðarar í heidningalondunum týddu King James Bíbliuna til tað málið, sum varð talað har teir vóru. Síðan tað hava setningarnir “elstu og bestu handritini siga”, og “meiri álítandi keldur hava..”, sagdir av flestum hvørjum ófrelstum akademikarum gjørt alt Guðs fólk lammað, tí tey ikki duga grikskt og hebraiskt.
Havi tosað við føroyskan prestlærling á Guð-leysum skúla í avkristnaðu Danmørk, so væl sum íslendskan prest, og teir siga, at prestarnir í dag yvirhøvur ikki duga grikskt og hebraiskt. Teir læra nøkur orð, duga eitt sindur av mállæru, og duga so dánt at lesa og týða ein tekst við orðabókum og lexikonum, men at tosa og hugsa koino-grikskt og hebraiskt duga bert nakrir heilt fáir í heiminum í dag. Í 1611 var støðan ein heilt onnur, tí eg havi hoyrt fyri víst, at teir ið týddu King James Bíbliuna, høvdu til fragdar og stuttleika at tosa grikskt saman á kømrunum á Cambridge, Oxford og Westminster. Lesur tú um teir lærdu menninar í miðøldini, so vóru teir heilt ótrúliga klókir, tosaðu eini 7-8-10 mál, spældu á ymisk ljóðføri, íðkaðu nógvar listir, skrivaðu latín osv.
Nei, lærdómur í dag er í veruleikanum eitt ófatuliga útvatnað hugtak. Orsøkin til tað ger Guðs orð okkum rættiliga greitt, tí tað sigur: “Ótti fyri Guði er upphav at vísdómi, og at kenna hin Heilaga er vitska” (Orðt. 9,10). Tá ið eitt samfelag hevur koyrt Guð frá sær, tey tíggju boðini og morgunandakt, tá er eingin sannur vísdómur eftir, og tað er tað, vit eru í ferð við at síggja í dag.
Diggist so við tykkara teldur, kreditkort, triðju-generatións fartelefonir, partabrøv og allar hinar luftkastellurnar; tað skal alt samalt skrambla og brenna.


text:
Jóannes Hansen 28.04.2003 (10:31)
Føroyar hóraðu undan kaspiska álopinum
FØROYAR?KASAKSTAN
Føroyar vunnu sunnudagin 3?2 á fjarskotnu gestunum, sum vóru komnir úr Kasakstan við Kaspiska havið og á Svangaskarð. Talan var um trettanda sigurin í 85 landsdystum. Í miðal hava Føroyar vunnið eina ferð, hvørja ferð liðið hevur spælt seks dystir.
Tí eigur úrslitið sunnudagin í sær sjálvum at vera at fegnast um. Fyrsta lítla tíman tóktist tað sum um, at talan fór at verða um metstóran sigur, men soleiðis tørnaði tað ikki út. Heldur var talan um tepran sigur, sum síðstu løtuna kundi havt gloppið føroyska liðnum av hondum. Tað hevði verið harmuligt, tí tað var eyðsýnt, at ein partur av frágreiðingini uppá, at munurin gjørdist nógv knappari, enn gongdin fyrstu løtuna bendi á, var, at føroyski venjarin famdi nógvar útskiftingar.
Tað er at fegnast um, at fleiri spælarar verða hildnir til, og í so nógvar mátar er tað skilagott, at spælarar, sum fáa boð, sleppa at royna seg og harvið fara undir royndararbeiðið, sum er so týdningarmikið, um ungir spælarar skulu mennast til framtíðar landsliðsspælarar.
Í útgangsstøðuni var talan um skert lið ella b lið. Í 2. hálvleiki vórðu seks útskiftingar framdar, og harvið broyttist liðið so at siga til eitt c lið. Men hóast nógvu útskiftingarnar, so var tað eitt sindur illa avstað farið, at vandin fyri at 3?0 leiðslan skuldi broytast til 3?3 ikki var heilt lítil.
Eitt korter var farið, tá ið Kasakstan misti ein mann, og tí átti tað at verið lítið fyri hjá heimaliðnum at varðveitt bóltin í 2. hálvleiki og harvið at avmarkað álopsspælið hjá mótstøðumonnunum, men tað eydnaðist ikki. Heldur var tað Kasakstan, sum síðsta hálva tíman var so mikið nógv við til at mynda spælið og at seta dagsskránna, at tú kendi teg noyddan at telja, um tað nú vóru bara tíggju bláir fremmanda menn og ellivu hvítklæddir heimamenn á vøllinum.
Ikki tí at mótstøðumenninir vóru so skjótir, bólttryggir og hugflogsríkir, sum spælarar úr gomlu sovjetisku londunum hava verið. Men heldur tí teir áttu einstakar góðar spælarar, og tí at føroyska liðið ikki hekk saman sum ein eind.
Knípti við skiftunum
Jákup á Borg átti 1?0 málið. Eitt korter var farið, tá ið hann sendi fyrsta horna úr vinstru. Lotið stýrdi bóltinum dygst undir tværtræið í handara borðinum. Miðvallarin Skorihh kendi seg noyddan at bjarga við hondini, og íslendski dómarin peikaði á ellivu metra blettin, hagani Jákup á Borg var tryggur, og spælið varð ikki tikið uppaftur fyrrenn útvísti maðurin var farin undir tak.
Eftir útvísingina og leiðslumálið høvdu føroyingar takið. Hjalgrím Elttør hevði størri møguleika, enn hann hevði ímóti Oliver Kahn í fjør. Hann spældi álopsfelagan John Petersen í vinstru, og Hjalgrím var fyrstur á flata innlegginum við nærra stólpan, men bólturin fór skeivu megin uppstandaran.
Unglingaspælarin Jan Ingi Petersen var í sínum fyrsta a landsdysti snaringspunkt um nógv av framrættaða spælinum, hann vann nógvar nærdystir, og hann fann væl saman við liðfelaganum Fróða Benjaminsen. Men viðhvørt gekk tað ikki nóg skjótt, tá ið møguleikin var til staðar at yvirspæla. Tempomissir høvdu við sær, at uppløgdu møguleikarnir at skifta síðu ikki vórðu nýttir, og lotið gjørdi, at tað var lættari sagt enn gjørt at leggja langar og neyvar sendingar.
Mótstøðumenninir sprellaðu eitt sindur fyrstu løtuna, men sum heild tóktust teir fjáltursstungnir í ókenda umhvørvinum, og teir fingu frammaná, tá ið teir so skjótt mistu ein mann.
At føroyingar ikki fingu mál, men bara næstan støður og okkurt hornasparkið órógvaði, sum hálvleikurin leið, og løtan við lotinum ímóti nærkaðist. Tí kom tað sera væl við, tá ið gott síðuskift og uppspæl í síðsta álopinum undan steðginum bar mál við sær. Talan var so at siga um endurtøku av málinum ímóti Skotlandi í fjør. Jákup á Borg sendi innfyri úr høgru, og John Petersen stútaði sannførandi í kassan.
Stutt eftir steðgin økti Heðin á Lakjuni til 3?0. Innskifti Julian Johnsson fór sum ein rakett ígjøgnum í vinstru, hann sletti bóltin til Hjalgrím Elttør, ið stýrdi víðari í brotsteigin til Heðin á Lakjuni, sum hegnisliga sendi upp í nettakið.
Skiftingarnar órógvaðu
Kasakstan spældi fyri lívinum í 2. hálvleiki. Teir skiftu út, og serliga Nurbol Gjumaskaliýev var eyðsýndur, tá ið hann beint eftir steðgin kom inn og setti sín serliga dám á framrættaða partin.
Mótstøðumenninir arbeiddu nógv, støðugt broytta føroyska liðið hevði ilt við at finna røttu plaseringarnar, uppbakkingarnar vóru ikki nóg góðar, og skeivar sendingar vóru orsøk til mótstøðuálop.
Eftir óneyðugt hornaspark úr vinstru skoraði innskifti Lunøv úr stuttari fjarstøðu til 3?1 í 56. minutti. Onkrar aðrar vandamiklar støður vóru, og tá ið miðvallarin í høgru Mukánov eftir horna, út á miðjuna og inn ímóti brotsteiginum aftur smekkaði langskot í kassan, var fjáltur á. Tá var eitt korter eftir.
Men hóast mótstøðumenninir stóðu til at javna, og hóast fleiri av føroysku monnunum ikki spældu tað í 2. hálvleiki, sum teir høvdu víst í fyrra umfarinum, so megnaðu teir at fara av vøllinum sum sigursharrar. Tað høvdu teir hóast skinklingina í pørtum av seinna umfarinum uppiborið.
Seinna álopið eystan Ural fjøllini verður á Tórsvølli í kvøld, og tað skal vera undarligt, um føroyingar ? við styrki úr Noregi, Danmark, Onglandi og HB monnum, sum hava verið í Íslandi, ikki aftur enda omaná. Men Kasakstan minsti sunnudagin eina ferð enn á, at einki kemur av sær sjálvum. Heldur ikki um mótstøðuliðið er undirmannað.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
12. Feb 2013
07 Vestur spældu í kvøld annan venjingardystin í ár. Aftur var tað móti AB, hesaferð á Argjum. Dysturin var rættiliga javnur, og endaði eisini 1-1. Bæði liðini høvdu nakrar møguleikar at skorað vinnandi málið, men tað skuldi ikki vera.
04. Feb 2013
Um vikuskiftið fóru 18 føroyskir venjarar undir A-venjaraútbúgvingina hjá FSF. Útbúgvingin endar í juni 2014
04. Feb 2013
Vit spældu okkara fyrsta venjingardyst í kvøld, nú niðurteljingin til kappingarbyrjan veruliga er byrjað. Á heimavølli á Dungasandi taptu vit fyri AB, sum hava verið flúgvandi í sínum veningardystum til nú.
24. Jan 2013
Sjúrður Ellefsen úr Miðvági hevur aftur gjørt sáttmála við 07 Vestur. Sjúrður telist millum royndastu leikararnar her vesturi, og tað er sostatt sera gott at hann er komin aftur.
24. Jan 2013
07 Vestur og Petur G. Dalbø úr Syðrugøta hava gjørt avtalu, ið inniber at 21-ára gamli gøtumaðurin verður at síggja í okkara svørtu í ár.
23. Jan 2013
Ungi tvørámaðurin verður at síggja í heilsvørtum aftur í ár. Gunleif spældi her vesturi í 2011, men var við TB í fjør, har hann eisini er uppvaksin. Eftir at hann og unnustan hava keypt hús í Sandavági, verður hann so aftur við okkum.
21. Jan 2013
07 Vestur og Eli Falkvard Nielsen hava í kvøld gjørt avtalu fyri 2013. 20 ára gamli Eli Falkvard Nielsen úr Sandavági vendur aftur eftir eitt ár í HB, og kemur at umboða 07 Vestur komandi kappingarár.
17. Jan 2013
Í kvøld hava 07 Vestur og sterki áloyparin Holgar Durhuus gjørt sáttmála, ið inniber at vestmenningurin eisini spælir við felagnum hetta kappingarárið.


text:
Hví útbúgva seg uttanfyri Danmark?
Holger Arnbjerg leiðari á ASk gevur tær 7 góðar orsøkir til at útbúgva seg í øðrum landi enn Danmark
Tú mennir tín málførleika.
Tað hevur alt størri og størri týdning at kunna samskifta á øðrum málum, tí samfelagið er vorðið alt meira fjøltáttað, og tí lond gerast meira bundin at hvørjum øðrum. Hetta er ikki minst galdandi fyri smá lond.
Tað er tí av stórum týdningi at læra at samskifta á øðrum málum enn sínum móðurmáli. Mál lærir tú best í tí landi, har tað verður tosað.
Tú lærir um ymiskleikan millum mentanir.
Tað, sum tú lærir við at búgva í einum øðrum landi í longri tíð, kallast interkulturel kompetansa. Í stuttum er tað at skilja og virðismeta aðra mentan og ikki máta alt út frá kendum heimligum fortreytum og normum. Hetta hevur sjálvandi týdning, tá tú hittir útlendingar í Føroyum, at tú tá skilir teirra atburð. Líka so stóran týdning hevur tað, tá tú sjálv/ur ferðast í øðrum londum. Kunnleiki til aðrar mentanir kann hava avgerandi týdning eitt nú innanfyri sølu og lýsingar í sambandi við útflutning.
Tú styrkir tína persónligu menning.
Tú ert einsamøll/einsamallur í einum fremmandum landi, har bæði mál og mentan er øðrvísi enn tað, tú ert vaksin upp við heima.
Tryggleikin frá familju og vinfólkum er langt burturi. Tú noyðist at byrja av nýggjum sosialt - finna tær nýggjar vinfólk. Tað er eingin ivi um, at ein gerst meiri sjálvstøðug/ur umframt at tað sjálvsagt er mennandi sjálvsálitið, tá tú sært, at tað ber til.
Tú verður ment/ur fakliga.
Tú hevur nógv at læra í útlondum - ikki einans á serøkjum. Minst líka so týdningarmikið sum servitanin er, at tú fært nýggj sjónarhorn til lesturin.
Tú lærir aðrar hættir at tulka tekstir og nýggjar hættir at loysa trupulleikar uppá.
Tú fært roynt ævintýrhugin
Indiana Jones býr í okkum øllum. Ein longsul eftir ævintýrinum, tí ókenda.
Tað kann vera ævintýrið langt inni í Avstralia ella loyndarmálini í Rom.
Ævintýrhugurin er oftast besta eggjanin til at fara burtur.
Hetta er einasti háttur at fáa útbúgvingina uppá.
Tú ert noydd/ur at fara burtur fyri at fáa júst ta úbúgvingina, sum tú ynskir tær, og sum tú ikki fært her. Ella tú noyðist at fara uttanlands, tí tú sleppur ikki inn á júst ta útbúgvingina her vegna avmarkaða upptøku. Tak tað sum eina avbjóðing og ein møguleika fyri at uppliva nakað annað.
Tað tekur seg væl út, tá tú søkir arbeiði.
Tú vísir einum komandi arbeiðsgevara, at tú dugir at samskifta á øðrum máli enn móðurmálinum, og tú dugir at laga teg eftir viðurskiftunum.
Vansar
Tað kunnu sjálvandi eisini vera vansar og trupulleikar tengdir at útbúgving í útlondum. Her skal eg einans nevna nakrar, sum tann einstaki sjálv/ur má taka støðu til og royna at taka hædd fyri: Tað kann vera kostnaðarmikið. Tað kann vera torført. Tað kann vera vágið. Tað kann gera, at útbúgvingin kemur í drag.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Niels Petersen
15.07.2016 - 00:17
Tíðindi > Uttanlands - Yvirgangur
Umleið klokkan 22:30 rendi ein lastbilur seg gjøgnum eina stóra mannamúgvu í franska býnum Nice. Nógv vóru samlaði fyri at hátíðarhalda Bastilludagin (14.juli), sum er franski tjóðardagurin, og so kemur brádliga ein lastbilur fresandi, brýtir seg gjøgnum vegforðingar, sum løgreglan hevði sett upp, og trumlar eina rúgvu av fólki niður.
Fyrstu meldingarnar ljóða, at heili 70 fólk hava latið lív, men tað er ikki endaliga staðfest, skrivar TV2.dk, sum hevði eitt starvsfólk heilt tætt við hendingina. Tað er heldur ongin kunning komin um, hvat orsøkin til hesu ræðuligu hending er. Eygnavitnið hjá TV2, sum er í ítróttarørindum í Fraklandi, stóð einans 15 metir frá staðnum. Hann følir seg í øllum førum sannførdan um, at talan ikki var um eitt óhapp.
Lastbilurin, sum júst hevur trumlað eina rúgvu av fólki niður (Mynd: TV2)


text:
Revsilógin dagførd og føroyskað
Politikkur24-04-2018 - 20:17 - Jóanis Albert Nielsen
Fleiri týðandi partar í revsilógini eru nú á føroyskum. Í sama viðfangi eru fleiri dagføringar eisini gjørdar.
Í gjár samtykti eitt einmælt Løgting at broyta kapittul 25 – 29 í revsilógini. Hesir kapitlar fevna um hesi brotsverk:
- Kapittul 25: Brotsverk ímóti lívi og likami
- Kapittul 26: Brotsverk ímóti persónliga frælsinum
- Kapittul 27: Ónáðir og ærumeiðing
- Kapittul 28: Fíggjarbrotsverk
- Kapittul 29: Serligar ásetingar viðvíkjandi løgfrøðiligum persónum
Broytingin ber í fyrstu syftu við sær, at kapittul 25 – 29 nú eru á føroyskum. Hetta hevur samstundis við sær, at nýggjar føroyskar orðingar eru gjørdar á revsirættarliga økinum. Dømi um hetta er “fæloynd” (hæleri), “finningsbrot” (ulovlig omgang med hittegods) og “sýnisrættargerð” (proformarethandel)
Fleiri neyðugar dagføringar eru í sama viðfangi gjørdar í revsilógini.
Høvuðsbroytingarnar í lógaruppskotinum eru hesar:
- Revsiramman fyri menniskjahandil veksur úr 8 ár upp í 10 ár.
- Persónar, ið bera brek, vera framyvir sum persónsbólkur fevndir av verjuni móti haturstalu.
- Ásetingin viðvíkjandi ósonnum ella villleiðandi upplýsingum í sambandi við rindan ella afturrindan av tolli, avgjøldum, tilskoti ella stuðli frá føroyskum ella donskum myndugleikum verður víðka til eisini at fevna um ES stovnar.
- Í sambandi við herverk verður ásett, at tað skal roknast sum skerpandi umstøður, um brotið er framt í sambandi við grovar almennar ónáðir.
- Revsiramman fyri at breiða út skeivar ella villleiðandi upplýsingar, sum kunnu ávirka prísin á virðisbrøvum ella tílíkum ognum munandi, veksur til fongsul í upp til 6 ár, um talan er um serliga skerpandi umstøður.
- Nýggj áseting um grov brot á virðisbrævahandilslógina í sambandi við innherjahandil og kursmanipulasjón
- Revsiramman fyri at mutra ein gerðarrættardómara ella sum gerðarrættardómari at taka ímóti mutri, veksur til fongsul í upp til 4 ár.
Tað var á heysti í 2015, at Løgtingið heitti á landsstýrið um at fara undir at føroyska og dagføra revsilógina. Talan er um eitt sera umfatandi og tíðarkrevjandi arbeiði. Av somu orsøk verður arbeiðið gjørt í smærri pørtum.
Arbeiðið at føroyska alla revsilógina er væntandi liðugt í 2022.


text:
Orð: Grundtvig
Týtt: Salomon J. Joensen
1. Hoyra tit, at Harrin kallar
eymt, sum móðir hon er von.
Vendið bak til syndir allar,
minnist burturfarna son.
2. Hvør ein sál á villum vegi,
ið vil stíga í hans slóð,
hon skal hoyra mál hans egið,
faðirrødd og orð hans góð.
3. Hann jú elskar okkum mikið,
fevnir oss úr móðurfang.
Tár av kinnum verður rikið,
sorg seg broytir um til sang.
4. Búni nýggjur, gyltir ringar
prýða heimkomin og móð,
songur ljóðar, harpa klingar
samfelt alt til gleðiljóð.
5. Himnasongur, harpuljóðið,
frøin stór í himni hátt,
tað alt vísir teimum móðu
til at venda um so brátt.
6. Eyga vend frá skuggadølum
til Guðs stóru himnadýrd,
vend tað móti himnasølum,
júst til tess vit vórðu skírd.
7. Tá Guðs einglar tú gert glaðar,
eydna tín tá við er gjørd.
Sjálvur Guð teg leiðir hagar,
har Guðs børn tey verða førd.
8. Upp seg letur heilsubrunnur,
reitt er Harrans náðiborð,
og tín svári syndarunnur
verður lektur við Guðs orð’.
9. Lív til tína sál vil bera
Jesus, sum teg hevur loyst,
og sum hann er, tú skalt verða,
er tað ikki sálartroyst.


text:
Tiðnað minni úr Afganistan á Tjóðpallinum
'Jørðin er eitrað' er eitt nýtt føroyskt dokudrama, sum lýsir kríggj gjøgnum føroyskar krígsupplivingar í Afganistan - innanifrá gjøgnum samrøður við veteranar, teirra avvarandi, journalistiskt og vísindaligt tilfar.
Evnið “føroyskir veteranar” hevur ikki verið lýst fyrr enn Georg L. Petersen í 2015 skrivaði eina ritgerð um tað. Henda ritgerð er upprunaligi íblásturin til leikin
Meðan stórir partar av heiminum í dag eru ávirkaðir av kríggi, er friður í Føroyum og eingin hernaðarskylda. Kortini hava summir føroyingar valt at fara í kríggj sum soldátar í danska herinum og luttikið á Balkan, í Irak og Afganistan. Kríggið í Afganistan vardi í meira enn 10 ár, og fyri tann einstaka soldátin var hetta mest krevjandi kríggið hjá danska herinum í nýggjari tíð.
Leikarar: Beinta Clothier og Hjálmar Dam
Leikstjórn: Marita S. Dalsgaard
Ljós og videodesign: Turpin N.Djurhuus
Tónleikur: Joachim Holbek og Teitur Lassen


text:
28. september 2018Nr. 131
Kunngerð um broyting í kunngerð um avhending av fiskidøgum í 2018
(Fylgibroyting vegna broyting í Sjófeingislógini um fiskidagar)
§ 1
Í kunngerð nr. 181 frá 29. desember 2017 um avhending av fiskidøgum í 2018 verður § 3, 2. pkt. orðað soleiðis:
“Tó er ikki loyvt at avhenda fiskidagar í bólki 4 A og bólki 4 B til bólk 4 T.”
§ 2
Henda kunngerð kemur í gildi dagin eftir, at hon er kunngjørd.
Fiskimálaráðið, 28. september 2018
Høgni Hoydal (sign.)
landsstýrismaður
/ Rógvi Reinert (sign.)


text:
Tíðindi
Ynskir tú at verða dagførd/ur við tíðindaskrivi?05/10/2018 | Brynhild Dam
Vit hoyra javnan, at limir okkara ikki síggja tiltøk og annað, sum vit leggja út á heimasíðuna og Facebook. Orsøkin til hetta á Facebook er, at Facebook bólkar eru treytaðir av likes, at fólk viðmerkja/deila og at vit gjalda fyri … Les meira...
ÁlaQuiz!03/10/2018 | Martin Didriksen
Hóskvøldið, 4. okt, er ÁlaQuiz á skránni! Dyrnar lata upp klokkan 18:30, og quizzin byrjar klokkan 19:30.
Jóna Mohr Højsted & Beinta Marnarsdóttir Andreasen standa klárar í barrini og selja kaldar øæ, sjussar og skot. Quizmeistarin hesaferð er Tummas Jóhan … Les meira...
Myndir: Álastevnan 201828/09/2018 | Martin Didriksen
Nakrar myndir frá ársins Álastevnu. Vit vilja takka øllum, sum løgdu leið sína framvið stevnuni.
Myndamaður: Tróndur Fuglø
Vinderne af lodtrækningen24/09/2018 | Bryndis Í Dali
- 585: hotelophold for to med morgenmad på Hotel Føroyar
- 392: overnatning for to i Mykines hos “Marits house”
- 697 : Klokke af basalt fra Føroya Grótvirki
- 926: Joel Cole vase
- 970: Summarfestival 2019 adgangsbillet
- 746: Rengøring af bil hos Bilrókt
- 867: To adgangsbilletter til Tórsfest … Les meira...
Bussferðin til Skjern avlýst24/09/2018 | Brynhild Dam
Góðu limir,
Vegna ov lítla undirtøku verður bussferðin úr Aalborg til EM-kvalifikatiónsdystin hjá Føroyum í hondbólti avlýst.
Tey, sum framvegis hava hug at fara til dystin í Skjern, kunnu keypa atgongumerki HER. So sita tit ímillum tey, ið skipa fyri … Les meira...
Álastevna: Dagførd sunnudagsskrá22/09/2018 | Brynhild Dam
Fyrst og fremst vilja vit av hjartanum takka øllum teimum, ið møttu upp á Álastevnu í dag. Hóast veðrið ikki var av tí allar besta, so vóru tað fleiri, sum skemtandi søgdu, at veðrið var sum “bestilt úr Føroyum”.
Í … Les meira...
Kvæðini sunnudag kl. 11:0022/09/2018 | Brynhild Dam
Vit vilja fegin nýta høvi at takka øllum, sum saman við Fótatraðk ríkaðu Álastevnuna við føroyskum dansi og góvu vitjandi eina uppliving fyri lívið.
DAGFØRT: Í morgin sláa vit ring longu kl. 11:00-11:45 í konsertsalinum Hybrid. Vit gleða okkum at … Les meira...
Kvæðini á Álastevnu21/09/2018 | Brynhild Dam
Dansifelagið Fótatraðk fer at dansa føroyskan dans á Álastevnu 2018.
Bæði leygardag og sunnudag sláa vit ring saman við dansifelagnum úr Keypmannahavn, Fótatraðk. Øll eru sjálvsagt meira enn vælkomin at koma uppí ringin, og ynskiligt er harafturat, at øll við … Les meira...
Søguligir fyrilestrar á Álastevnu21/09/2018 | Brynhild Dam
Sámal Tróndur F. Johansen, stjórin á Tjóðskjalasavninum í Føroyum, heldur tveir søguliga áhugaverdar fyrilestrar á Álastevnu.
Leygardagin 22. sept. kl. 11:30-12:15Tá ið Pól hitti prinsin – ein ferðafrásøgn frá 1836:
Í 1836 ferðaist bóndin Poul Joensen av Eiði (Pól á … Les meira...
Filmsýning á Álastevnu21/09/2018 | Brynhild Dam
Føroyski leikstjórin, Andrias Høgenni, fer at sýna føroyskar stuttfilmar á Álastevnu 2018.
Føroyska filmsvinnan er vaksin ómetaliga nógv tey seinastu árini, og hvørt ár verða enn fleiri filmar framleiddir í Føroyum ella av føroyingum. Andrias fer at vísa okkum ein … Les meira...


text:
Sverri Egholm
05.10.2017 - 21:15
Ítróttur > Ítróttur > Kurvabóltur
Leygardagin klokkan 13 byrjar FM í kurvabólti, Trygd kappingin aftur. Kappingin í ár er nakað broytt frá teimum undanfarnu.
Í ár eru tað 5 lið, ið eru við í kappingini um at vinna Trygd kappingina. Umframt tey trý liðini, ið undan farin ár hava kappast, Hamar, Ravnur og Sporðdrekin er nýggja felagið í Klaksvík Hávur eisini við. Gongdin og áhugin fyri kurvabólti hevur verið sera góð síðsti tíðina, somikið góð, at Hamar hevur meldað tvey lið til Trygd kappingina í ár.
Fyrsti dysturin hetta kappingarárið verður leiktur í nýggju høllini úti á Argjahamri, har Hamar tekur móti Sporðdrekanum.
Tað er ókeypis atgongd og øll eru hjartaliga vælkomin, siga fyriskipararnir. Inngongdin til høllina er aftanfyri skúlan.


text:
Í dag, mikudagin 19. septembur kl. 18.00, skipar StÍF fyri stuðulsrenning við Bygdahúsið á Strondum.
Vit renna so nógv, sum vit orka í 30 minuttir.
Til ber at stuðla uppá tveir mátar: Antin oyru fyri meturin ella fasta stuðulsupphædd. Virðislønir verða latnar.
Stuðulsskjalið kann heintast við at trýsta á leinkjuna her.
Øll eru hjartaliga vælkomin at renna og at stuðla StÍF.
Tey sum hava goldið limagjald, fáa hesa t-blusuna útflýggjaða til stuðulsrenningina.
Um onkur ikki hevur goldið limagjald enn, kunnu tit trýsta her, fyri meir kunning.
StÍF


text:
Ian McKeever í Listasavninum Listin er til staðar!/
Ofta verður dentur lagdur á, at “Listamaðurin er til staðar” til eina framsýningarupplating - hetta er eitt slag av eyka reklamu, at tað ber til at síggja og heilsa uppá giraffin umframt at njóta hansara ella hennara listaverk. Á framsýningini, sum læt upp í Listasavninum síðsta fríggjadag var listamaðurin til staðar við lít, hann helt eina hugtakandi einfalda og væl orðaða røðu um hvat hansara list snýr seg um. Men á framsýningini Between Darkness and Light er tað fremst av øllum listin, ið er til staðar á ein hugtakandi stillan, men insisterandi hátt.
Tað er ikki oftari enn so, at vit uppliva samtíðarlistafólk av tílíkum altjóða týdningi, sum Ian McKeever her á landi, tess meira spell er tað, at ikki meira enn eini 45 fólk høvdu leitað sær niðan til fernisering. Føroyingar eru nokk so giggutir í so máta og møta betur upp, tá listafólkið er føroyskt. Framsýningin er sett saman av nonfigurativum myndum, sum hanga óalmindiliga væl í rúminum. Hetta er ein sjáldsama still framsýning, gamli Listaskálin hevur neyvan verið so kyrrur áður. Meginparturin av myndum eru smáar, tað snýr seg um træplátur við límaðum lørifti, sum síðani eru málaðar. Í øllum myndunum er tað varhugin, sum ræður. Tú heldur teg hóma okkurt, tú hyggur meira gjølliga, men so hvørvur tað, tí myndin ímyndar ikki nakað ávíst.
Ljós og myrkur
Ljós og myrkur ljóðar næstan eitt sindur gamaldags í einum samtíðarligum framsýningarheiti – í øldir hava ljós og myrkur verið grundleggjandi partur av listini. Listasøgan kundi fyri tað havt ljós og myrkur sum eitt undirheiti og í ávísum tíðarskeiðum hava ljósfyribrigdini havt ein beinleiðis høvuðsleiklut, t.d. í barokkinum. Frá teirri tíðini kenna vit døkku myndarúmini, sum verða upplýst eins og av einum ljóskastara til tess at vísa á ljós í myrkri, ella clair obscur, sum hetta verður nevnt. Ljós og myrkur er eisini rættiliga grundleggjandi innan fotografi, og ein partur av framsýningini er fotomyndir. Hesar fotomyndirnar tykjast eisini nonfigurativar, tó at tær eru tiknar í heiminum hjá listamanninum. Hann hevur fotograferað staklutir, millumrúm, skuggar í nærmyndum, har tað ikki sæst hvat tað er, listamaðurin hevur avmyndað.
Stilli
Eg skrivaði longur uppi, at framsýningin er still og stillar framsýningar elva ikki til mong orð. Tá eg einaferð spurdi føroysku listakvinnuna Hansinu Iversen, sum eisini málar nonfigurativt, hvat árin hon ynskti hennara myndir skuldu hava á áskoðararnar, var svarið friður. At hon ynskti, at fólk skuldu binda frið framman fyri myndunum og bara vera. Júst somu kenslu fái eg í Listasavninum til framsýningina hjá Ian McKeever, men tað er ikki ein avkláraður, liðugur friður. Friðurin er spentur, á tremur í innihaldi, sum tú bara hómar og varnast. Skapini á myndunum eru avrundað, organisk og formatini á træplátumyndunum minna um ikonir men eisini um portrettmyndir. Tær hava somu stødd og format sum ein andlitsmynd hevði havt. Á ein hátt tykist framsýningin snúgva seg um menniskjað, ikki nakran ávísan persón, men meira um menniskjatilveruna sum heild.
Uppheinging
Tær 32 smáu træplátumyndirnar eru kjarnin í framsýningini, tær hava verið sýndar í Køln og aftaná tað í Sønderjyllands Kunstmuseum. Men harumframt er eitt úrval av eldri og nýggjum myndum hjá Ian McKeever til tess at geva okkum innlit í listina hjá honum í breiðari høpi. Eg haldi, at mátin, framsýningin er hongd upp, er inspirerandi. Í staðin fyri at fylgja støddini og t.d. heingja stórar myndir á stóran vegg, tykist fokus vera á heildini og eini samanhangandi rútmu inni í salinum,og tað fungerar ómetaliga væl.
Skuggar
Í veruleikanum er tað meira tað, sum liggur millum ljós og myrkur, sum er høvuðssakin í framsýningini hjá Ian McKeever. Tí hon er full av skuggum og tá tú gongur runt í framsýningarrúminum er tað næstan, sum um skuggarnir flyta seg við broytingunum í ljósviðurskiftunum, sum koma av, at sólin kagar fram osfr. So sjálvt um framsýningin kennist still er eitt øgiligt lív í henni. Á vegginum niðriundir balkongini er ein røð av smáum, blóðreyðum myndum, sum tiltrekkja áskoðaran við sansaliga vakra litinum, og stendur tú eina løtu framman fyri teimum myndunum, kennist tað eitt sindur sum at hyggja inn í teg sjálva og títt egna blóðrensl. Og tað er ringt ikki at koma í tankar um framsýningina hjá Rannvá Kunoy í 1999 við røntgen- og blóðrenslíblástum myndum. Men yvirhøvur eru vit nøkulunda á somu leið í myndunum hjá Rannvá Kunoy og Ian McKeever. Sama óvissan ræður, tá tú hyggur at myndunum og sær okkurt, sum tú ikki sást fyri løtu síðan eins og tú kanska sært tað, tú í grundini ikki sært, meðan tú møguliga ikki ert vís í, at tú sært tað, sum tú í veruleikanum sær. Ian McKeever leggur eisini stóran dent á at skapa ymiskar dýpdir í myndirnar við slørum omanyvir og opum inní, fleiri av myndunum eru komponeraðar yvir eitt leyst netmynstur við fleirtýddum dýpdum. Tað er eitt ordans kupp, at Listasavnið hevur fingið hesa framsýningina, so at føroyingum býðst høvi at síggja heimslist av hægstu karat.


text:
Sóttin svarta
Sóttin svarta ella Svarti deyði er størsta vanlukka, vit vita um, sum rámt hevur mannaættina. Hon var pest, og tey sjúku fingu svartar svullir um kroppin, av tí er navnið. Sóttin var borin við loppum av svørtu rottuni. Til samans týndi sóttin svarta helst helmingin av øllum fólkinum í Ásia, Evropa og Afrika. Hon kyknaði í Norðurindia síðla í 13. øld, og smittan varð borin við keypmonnum eftir handilsvegunum í Miðásia. Til Evropa kom hon í 1347 við einum italskum skipi, sum hevði verið og tikið farm í sóttrakta býnum Kaffa innast í Svartahavi. Úr Italia fór hon norður í gjøgnum Evropa og kom til Føroya úr Noregi í 1349.